‘सैराट’ या चित्रपटातून ‘मराठीत सांगितलेलं कळत न्हाय . . इंग्रजीत सांगू का ? ’ असे म्हणत प्रेक्षकांच्या मनात घर करणारी रिंकू राजगुरु आता आणखी एका चित्रपटातून प्रेक्षकांच्या भेटीला येण्यासाठी सज्ज झाली आहे . ‘सैराट’नंतर आता रिंकू ‘कागर’ या मराठी चित्रपटातून प्रेक्षकांच्या भेटीला येतेय . एक अभिनेत्री म्हणून रिंकू सध्या तिचा अभ्यास आणि कलेत योग्य तो समतोल साधतेय असेच म्हणावे लागेल . रिंकूच्या आगामी चित्रपटाव्यतिरिक्त आणखीही बऱ्याच चर्चा या कलाविश्वात रंगल्याचे पाहायला मिळाले . मिलिंद सोमणच्या लग्नाच्या चर्चांपासून ते अगदी खिलाडी कुमारने मराठी चित्रपटाच्या केलेल्या प्रसिद्धीपर्यंत अनेक गोष्टींनी प्रेक्षकांचे लक्ष वेधले . Aiyaary Trailer : सिद्धार्थ - मनोजची दमदार ‘अय्यारी ’ ही आहे दाक्षिणात्य सिनेसृष्टीची मलायका अरोरा चित्रपटाच्या प्रसिद्धीसाठी रिलेशनशिपमध्ये असल्याचे नाटक का करु , रिचाचा सवाल VIDEO : खिलाडी कुमार म्हणतोय , ‘पाहायला विसरु नका… . देवा’ दीपिकाआधी हेमा मालिनी यांनी साकारलेली ‘पद्मावती’ सारिका यांना त्यांचे घर परत मिळवून देण्यासाठी आमिरचा पुढाकार ? २०१८ मध्ये मिलिंद सोमण करणार लग्न ? ‘विरुष्का’चा हनिमून लाहोर आणि कराचीमध्ये ; सोशल मीडियावर फोटो व्हायरल सलमानची आणखी एक तथाकथित प्रेयसी क्रिकेटरशी वाढवतेय जवळीक वादविवादांमुळे माझेच नुकसान झाले - कंगना रणौत


मर्सिडिज असे नुसते म्हटले तरी आपल्या डोळ्यासमोर अतिशय अलिशान अशी कार येते . मर्सिडिजने नुकतीच आपली आणखी एक ल्कझरियस कार लाँच केली असून त्या कारचे नाव Mercedes - AMG S 63 कूपे असे आहे . याआधी कंपनीने ई क्लास रेंजची टॉप मॉडेल लाँच केली होती . या गाडीचं इंजिन ६१२ हॉर्सपावरच्या ताकदीचे आहे . याबरोबरज हे इंजिन ९०० न्यूटन मीटर टॉर्क जनरेट करते . इंजिनला ९ स्पीड ऑटोमॅटिक ट्रान्समिशन देण्यात आले आहे . ० ते १०० किलोमीटर प्रति तास हा स्पीड घेण्यासाठी या कारला केवळ ३ . ५ सेकंद लागतात . या गाडीचा टॉप स्पीड २५० किलोमीटर प्रति तास इतका आहे . या कारमध्ये नव्या ग्रिल्स आणि मोठे एअर इनटेकर्स लावण्यात आले आहेत . तसेच कारला १९ इंचाचे अलॉय व्हिल्स ही देण्यात आले आहेत . सध्या या कारचे मर्यादित युनिट्स भारतात विक्री केले जाणार आहेत . या कारमध्ये लेदर आणि मागील सिटवर बॅकरेस्ट्स आहेत . या कारला १२ . ३ इंच टीएफटी वाइडस्क्रीन कलर डिस्प्ले देण्यात आला आहे . या कारमध्ये ४ लिटर Twin - Turbo , V8 इंजिन देण्यात आले आहे . या कारची किंमत २ . ५५ कोटी रुपये ठेवण्यात आली आहे .


यष्टिरक्षक फलंदाज निखिल नाईक आणि पुनरागमन करणारा डॉमिनिक मुथ्थुस्वामी यांच्या कामगिरीच्या जोरावर महाराष्ट्राने सईद मुश्ताक अली टी २० क्रिकेट स्पर्धेत विजयी सलामी दिली . रविवारी झालेल्या सामन्यात त्यांनी गुजरातचा चार गडी राखून पराभव केला . नाणेफेक जिंकून महाराष्ट्राने गुजरातला फलंदाजीसाठी आमंत्रित केले . त्यांनी २० षटकांत ८ बाद १५१ धावा केल्या . महाराष्ट्राने १९ . ३ षटकांत ६ बाद १५४ धावा केल्या . निखिल नाईकची ३७ चेंडूंतील नाबाद ७० धावांची खेळी निर्णायक ठरली . आव्हानाचा पाठलाग करताना महाराष्ट्राची सुरवात आक्रमक असली तरी , त्यांच्या विकेट्सही झटपट पडल्या . ८ षटकांत ५० धावा करताना त्यांचे चार गडी बाद झाले होते . १२ षटकांत १०१ धावांचे आव्हान असताना एकत्र आलेल्या प्रयाग भाटी आणि निखिल नाईक यांची भागीदारी निर्णायक ठरली . त्यांनी २९ चेंडूंत ३७ धावा केल्या . त्या वेळी भाटी बाद झाला . महाराष्ट्रासमोरील धोका कमी झालेला नव्हता . महाराष्ट्राला त्या वेळी ४६ चेंडूंत आणखी ६५ धावांची आवश्यकता होती . निखिलने फटकेबाजी करताना महाराष्ट्राला तीन चेंडू शिल्लक असताना विजय मिळवून दिला . त्याने ३७ चेंडूंत ६ चौकार , २ षटकारांसह नाबाद ७० धावा केल्या . त्यापूर्वी , एक वर्षाने पदार्पण करणाऱ्या मुथ्थुस्वामीच्या अचूक गोलंदाजीपुढे गुजरातच्या फलंदाजांनी कच खाल्ली . अक्षर पटेल ( ३८ ) आणि चिराग गांधी ( ६१ ) यांच्यात सहाव्या विकेटसाठी झालेल्या ५७ धावांच्या भागीदारीमुळे त्यांना दीडशेची मजल शक्य झाली . मुथ्थुस्वामीने २७ धावांत ४ गडी बाद केले . संक्षिप्त धावफलक - गुजरात २० षटकांत ८ बाद १५१ ( चिराग गांधी ६१ - ३७ चेंडू , ६ चौकार , १ षटकार , अक्षर पटेल ३८ , डॉमिनिक मुथ्थुस्वामी ४ - २७ ) पराभूत वि . महाराष्ट्र १९ . ३ षटकांत ६ बाद १५४ ( निखिल नाईक नाबाद ७० - ३७ चेंडू , ६ चौकार , २ षटकार , ऋतुराज गायकवाड २६ , प्रयाग भाटी २३ , पीयूष चावला ३ - २७ ) . केदारच्या तंदुरुस्तीचे गूढ भारतीय संघात निवड झालेल्या केदार जाधवला महाराष्ट्राने आजपासून सुरू झालेल्या टी २० स्पर्धेसाठी कर्णधार म्हणून जाहीर केले होते . मात्र , प्रत्यक्षात तो सामन्यात खेळलाच नाही . राहुल त्रिपाठीने महाराष्ट्राचे नेतृत्व केले . केदारच्या उपलब्धतेविषयी महाराष्ट्र क्रिकेट संघटनेचे सचिव रियाझ बागवान यांच्याशी संपर्क साधला असता , त्यांनी केदार अनफिट असून तो पूर्ण स्पर्धेत खेळणार नसल्याचे सांगितले . दक्षिण आफ्रिका दौऱ्यासाठी निवड झालेला केदार सध्या ‘हॅमस्ट्रिंग इंज्युरी’मुळे त्रस्त असून , बंगळूर येथील ‘बीसीसीआय’च्या पुनर्वसन केंद्रात उपचार घेत आहे . बागवान म्हणाले , ‘‘केदारने आधी आपल्याला दोन सामने खेळण्याची परवानगी दिल्याचे कळवले होते . त्यानुसार तो शेवटचे दोन सामने खेळणार होता . मात्र , आज सकाळी वैद्यकीय अहवालानुसार तो अजूनही खेळण्यासाठी शंभर टक्के तंदुरुस्त नसल्याचा अहवाल आल्याचे केदारनेच आपल्याला कळवले . आपल्याला खेळण्यास परवानगी नसल्याचेही त्याने सांगितले . त्यामुळे तो आता संपूर्ण स्पर्धेतच खेळणार नाही . राहुल त्रिपाठीच महाराष्ट्राचे नेतृत्व करेल . ’’


फळातील साखर आरोग्याला उत्तम असते , असा सर्वसाधारण समज असला तरी फळातील फ्रुक्टोज या साखरेने मेंदूसह अनेक अवयवांना धोका निर्माण होत असतो , असे मत संशोधकांनी व्यक्त केले आहे . अमेरिकेतील वैज्ञानिकांनी यावर सखोल संशोधन केले आहे . फ्रुक्टोजमुळे मेंदूतील जनुकांची मोठी हानी होते , त्याचबरोबर मधुमेह , हृदयविकार व स्मृतिभ्रंशासारखे रोग जडतात , कुठल्या गोष्टीवर लक्ष केंद्रित करणे कठीण जाते तथापि वैज्ञानिकांच्या मते या हानिकारक बदलांचा उतारा निसर्गात उपलब्ध असतो , त्यात ओमेगा ३ मेदाम्लांतील डोकोसॅखेनोईक आम्ल किंवा डीएचएमुळे हे हानिकारक परिणाम रोखलेही जातात . शिया झांग यांनी म्हटले आहे की , डीएचएमुळे एक किंवा दोन नव्हे तर अनेक जनुकात बदल होतात . तो फार प्रभावी परिणाम असतो . डीएचए हे मेंदूच्या पेशी भित्तिकात नैसर्गिकरीत्या उपलब्ध असते , पण ते रोगांशी लढण्याइतके पुरेसे नसते . मेंदू व शरीर यात डीएचएनिर्मितीची क्षमता कमी असते . ती आपल्या आहारातून निर्माण होत असते , असे संशोधनाचे सहलेखक फर्नाडो गोमेझ पिनिला यांनी सांगितले . डीएचएमुळे मेंदूतील जोडण्या अधिक चांगल्या होऊन आकलन व स्मृती यात वाढ होते . डीएचए हे सामन माशात भरपूर असते , पण ते सागरी सामन माशातच असते हे येथे लक्षात घ्यावे . कारण सध्या मत्स्यशेतीही केली जाते . इतर मासे किंवा त्यांच्या तेलात तसेच आक्रोड , जवस , फळे व भाजीपाला यात ते असते . बीजीएन व एफमोड हे दोन जनुक महत्त्वाचे असतात . एकूण ९०० जनुके यात असली तरी ही दोन महत्त्वाची आहेत . या दोन जनुकांवर फ्रुक्टोजने परिणाम होतो . ही जनुके मेंदूशी संबंधित आहेत . या दोन जनुकांत बदल झाल्याने इतर जनुकेही बिघडतात . बीजीएन व एफमोड ही जनुके नवीन औषधात लक्ष्य केली जातात व त्यामुळे मेंदूतील जनुकात बदल झाल्याने होणारे अनेक रोग बरे करता येतात , असा दावा केला आहे . फ्रुक्टोजमुळे जनुकांना फटका बसतो . फ्रुक्टोज जनुकातील सायटोसिन हा जैवरासायनिक समूह काढून टाकला जातो , त्यामुळे वाईट परिणाम होतो , त्यामुळे जनुक चालू - बंद होण्याची प्रक्रिया बिघडते . सायटोसाइन डीएनएमधील चार न्युक्लिओटाईडपैकी एक आहे . इबायोमेडिसिन या नियतकालिकात हे संशोधन प्रसिद्ध झाले आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


बांगलादेश संघाने कसोटी सामन्यात ऐतिहासिक विजयाची नोंद केली . शेरे ए बांगला नॅशनल स्टेडियम , ढाका येथे बांगलादेशने ऑस्ट्रेलियाला २० धावांनी पराभूत केले . ऑस्ट्रेलियाविरुद्धच्या कसोटी सामन्या बांगलादेशचा हा पहिला विजय आहे . आतापर्यंत दोन्ही संघात ५ कसोटी सामने झाले असून पहिल्या ४ सामन्यात ऑस्ट्रेलियासमोर बांगलादेशने नांगी टाकल्याचे दिसले . त्यानंतर आज ऐतिहासिक विजयाची नोंद करत दोन दिवसांच्या कसोटी सामन्यात बांगलादेशने आघाडी घेतली . बांगलादेशने पहिल्या डावात ४३ धावांची आघाडी मिळवली . त्यानंतर बांगलादेशचा दुसरा डाव २२१ धावांवर आटोपला . चौथ्या डावात ऑस्ट्रेलियासमोर विजयासाठी २६५ धावांचे आव्हान होते . हे आव्हान ऑस्ट्रेलिया सहज परतवून लावेल , असे वाटत असताना बांगलादेशने पुन्हा एकदा चमत्कार करुन दाखवली . शाकिब उल हसनच्या अफलातून गोलंदाजीसमोर डेव्हिड वार्नरची शतकी खेळी व्यर्थ ठरली . हसनने या सामन्यातील पहिल्या आणि दुसऱ्या डावात त्याने प्रत्येकी ५ बळी मिळवले . याशिवाय मेहदी हसन ३ तर तिजुल इस्लामने दोन बळी घेत हसनला उत्तम साथ दिली . डेव्हिड वार्नरशिवाय एकाही ऑस्ट्रेलियन फलंदाजाला मैदानात तग धरता आला नाही . पीटर ( १५ ) , मॅक्सवेल ( १४ ) , मॅथवे वेड ( ४ ) , ऍशटन एजर ( २ ) , नॅथन लायन ( १२ ) नावाला साजेशा खेळ करु शकले नाहीत . हेझलवूड तर खातेही उघडू शकला नाही .


महेंद्रसिंह धोनीने भारतीय संघाच्या कर्णधारपदाचा राजीनामा दिला असला तरीही , जगभरात त्याचं फॅनफॉलोईंग वाढतच जातंय . कित्येक वेळा सामन्यांदरम्यान , खासगी कार्यक्रमांमध्ये धोनीसोबत सेल्फी काढण्यासाठी चाहत्यांची झुंबड उडालेली असते . धोनीच्या लोकप्रियतेचा प्रत्यय नुकताच श्रीलंकेत सुरु असलेल्या वन - डे सामन्यांदरम्यान आलेला आहे . अवश्य वाचा – एक पाय मोडला तरी पाकिस्तानविरुद्ध खेळेन : धोनी कोलंबोत भारताचा उद्या श्रीलंकेच्या संघाशी चौथा वन - डे सामना होणार आहे . यासाठी भारतीय संघ नेट्समध्ये सरावासाठी उतरला होता . यावेळी फलंदाजीचा सराव करताना भारतीय संघाची सुरक्षाव्यवस्था भेदून एक चाहता धोनीसोबत सेल्फी काढण्यासाठी पुढे आला . सर्वात प्रथम या चाहत्याने रोहीत शर्माला धोनी समजून त्याच्यासोबत सेल्फी काढण्याचा प्रयत्न केला , मात्र रोहीतने त्याला आपण धोनी नसल्याचं सांगत , धोनीकडे पाठवलं . अवश्य वाचा – VIDEO : …अन् धोनी मैदानावरच झोपला सरावादरम्यान घडलेल्या या प्रकारामुळे सर्वच आश्चर्यचकीत झाले . अखेर धोनीसोबत सेल्फी घेतल्यानंतर या चाहत्याने सरावाच्या जागेतून काढता पाय घेतला . काही वेळानंतर चौकशी केली असता या व्यक्तीचं नाव , आर . प्रेमदास असल्याचं कळतंय . हा व्यक्ती कोलंबोच्या मैदानात कर्मचारी असल्याने त्याला मैदानात सरावाच्या ठिकाणी सहज प्रवेश मिळवता आल्याचं बोललं जातंय . या प्रकाराचा धोनीवर कोणत्याही प्रकारे परिणाम झाला नाही . सेल्फीकाढून झाल्यानंतर धोनीने प्रेमदासला सरावाची जागा सोडण्याची विनंती केली . त्याला मान देऊन प्रेमदासनेही धोनीशी शेकहँड करत सरावाची जागा सोडली . याप्रकारानंतर भारतीय संघाने पुन्हा एकदा सरावाला सुरुवात केली . मात्र केवळ एका सेल्फीसाठी भारतीय संघाचा सराव थांबवणाऱ्या या चाहत्याची चर्चा स्थानिकांमध्ये रंगलेली होती . अवश्य वाचा – तुम्ही काळजी करु नका , धोनी योग्य वेळी निवृत्त होईल !


प्रसिद्धीच्या झोतात येण्यासाठी अनेक कलाकारांना कास्टिंग काउचसारख्या गोष्टींना सामोरे जावे लागते . काही कलाकार याबाबत उघडपणे बोलतात तर काहीजण अशा गोष्टी गुप्त ठेवणेच योग्य समजतात . टेलिव्हिजन क्षेत्रातून प्रसिद्धीस आलेली आणि आता बॉलीवूडकडे वळलेली अभिनेत्री सुरवीन चावला हिलाही कास्टिंग काउचला सामोरे जावे लागले होते . सध्या सुरवीन चावला लीना यादव हिच्या ‘पार्श’ चित्रपटामुळे चर्चेत आहे . ती ‘झलक दिखला जा’ या रिअॅलिटी शोमध्येही झळकली होती . एका चित्रपटात काम मिळवण्यासाठी दिग्दर्शकाने तिच्यासमोर एक रात्र काढण्याची ऑफर समोर ठेवली होती . सुरवीनने आज बॉलीवूडमध्ये आपली ओळख निर्माण केली आहे . पण हे यश मिळवण्याकरिता तिला अडथळ्यांना सामोरे जावे लागले होते . यादरम्यान , सुरवीनला अशाही काही व्यक्ति मिळाल्या ज्यांनी काम देण्यासाठी तिच्याकडे सेक्सची इच्छा व्यक्त केली होती . नुकतीच सुरवीनने टाइम्स ऑफ इंडियाला मुलाखत दिली . त्यात तिने आपल्यासमोर दिग्दर्शकांनी रात्र काढण्याची ऑफर समोर ठेवल्याचा खुलासा केला . पण हे तिला कुणी हिंदी चित्रपटाच्या दिग्दर्शकाने नाही तर तमिळ चित्रपटाच्या दिग्दर्शकाने विचारल्याचेही तिने यावेळी स्पष्ट केले . सुरवीन म्हणाली की , हा तमिळ चित्रपटसृष्टीतील एक मोठा दिग्दर्शक आहे . या दिग्दर्शकाला हिंदी भाषा येत नव्हती . त्यामुळे त्याने त्याच्या मित्रामार्फत मला ही ऑफर दिली . त्याच्या मित्राने मला सांगितले की , तुम्हाला हा चित्रपट मिळू शकतो , पण त्यासाठी एक अट आहे . तुम्हाला त्याच्यासोबत एक रात्र काढावी लागेल . मात्र , सुरवीनने ही ऑफर धुडकावून लावल्याचेही तिने सांगितले . संघर्षाच्या काळातील आणखी एक किस्सा सांगताना सुरवीन म्हणाली की , मी एक दिवस मालिकेची शूटींग संपवून रात्री दोन वाजता घरी पोहचले . पण घराच्या मालकीनीने मला घराबाहेर काढले . सुरवीन चावलाने तमिळ , तेलुगू , कन्नड़ आणि पंजाबी भाषिक चित्रपटांमध्येही काम केले आहे . तिने ‘हेट स्टोरी २’ या चित्रपटाद्वारे जय भानुशालीसोबत बॉलीवूडमध्ये पदार्पण केले होते . सध्या सुरवीन अनिल कपूरच्या ‘२४’ या मालिकेत काम करत आहे .


‘’आज नडालशी खेळताना मी हरलो असतो तरी चाललं असतं मला’’ आॅस्ट्रेलियन ओपनचं अजिंक्यपद मिळवल्यावर टेनिसच्या सम्राटाची ही प्रतिक्रिया खूपच बोलकी होती . कितीतरी दुखापतींचा सामना करून आंतराष्ट्रीय टेनिसमध्ये धडाक्यात पुनरागमन करणाऱ्या राफाएल नडालच्या कौशल्याला राॅजर फे़डररने केलेला तो सलामच होता . “टेनिस हा खूपच कठीण खेळ आहे . त्यात हार किंवा जीत हे दोनच मार्ग असतात ड्राॅ हा प्रकार असता तर आज मी नडालविरोधात तोही स्वीकारला असता . ” स्पर्धेचं अजिंक्यपद हातात असतानाही एवढी संयत आणि प्रतिस्पर्ध्याचा आदर करणारी प्रतिक्रिया देणारा फेडरर म्हणूनच जेंटलमन प्लेअर म्हणून ओळखला जातो . ही काही खोटी स्तुती नाही , जे मनात तेच शब्दात आणि कृतीत ठेवणारा राॅजर आपल्या भावना मुक्तपणे व्यक्त करतो . आज आॅस्ट्रेलिय़न ओपन जिकल्यावर त्याच्या डोळ्यात आलेले अश्रूही त्याने मुक्तपणे वाहू दिले . त्यावेळी आपण टेनिसचे चॅम्पियन आहोत , कसं दिसेल वगैरे साहेबी विचार त्याच्या मनात आलेही नाहीत . फेडररच्या गेमची शैली एफर्टलेस म्हणावी अशी आहे . टेनिसचे सगळे शाॅट्स मग तो दणदणीत फोरहँड असो की हळुवार मारलेला ड्राॅपशाॅट असो . सगळं काही एकाच प्रकारे , शांतपणे . आणि हा शांतपणा दाखवतानाही कुठे दिखाऊपणा नाही . पाॅईंट गेला म्हणून मॅकेन्रोपासून गोरान इव्हानेसेविचपर्यंत कोर्टात आदळआपट करणारे कितीतरी खेळाडू टेनिसविश्वाने पाहिले . अगदी मॅचदरम्यान आपल्या सगळ्याच्या सगळ्या रॅकेट्स रागारागात तोडून दिल्याने मॅचमधून हाकलले गेलेलेही अनेक आंतरराष्ट्रीय खेळाडू आहेत . पण फेडररचा असा उद्रेक कोणी पाहिला नाहीये . आंतरराष्ट्रीय पातळीवर येण्याच्या आधी फेडरर हा असा आदळआपट करणारा आणि प्रचंड चिडखोर स्वभावाचा युवा खेळाडू होता . आता यावर कोणाचा विश्वास बसणार नाही . त्याने आपल्या या रागावर नियंत्रण मिळवलं आणि मग इतिहास घडला फेडररची भावनाशीलता आता मॅच जिंकल्यावर दिसते . त्याचा आयकाॅन असलेल्या पीट सँप्रसला हरवत विजेतेपद मिळवल्यावर मॅचनंतर टीव्ही कॅमेऱ्यांसमोर फेडरर रडला होता . त्यानंतर टेनिसविश्वाच्या एकएक पायऱ्या चढत असतानाही त्याने त्याचं सच्चेपण सोडलं नाही . तो दुसऱ्याची खोटी स्तुती करणार नाही . अंडरडाॅग असण्यापेक्षा मला चॅम्पियन होणं आवडेल , असं म्हणताना राॅजरमधला जिंकायला आणि जिंकायलाच उत्सुक असणारा स्पर्धक दिसतो . पण इतकी वर्ष दुखापतींशी झगडत त्याच्या सिंहासनाला सारखे हादरे देणाऱ्या आणि प्रसंगी त्याला तिथून खाली खेचणाऱ्या राफाएल नडालची खरीखुरी प्रशंसा करताना त्याचातला माणूसही दिसतो . फेडरर - नडाल युग आता शेवटच्या टप्प्यात आहे असं म्हणतात पण जगभरातल्या लाखो टेनिसचाहत्यांसाठी हा काळ त्यांच्या मनातल्या एका कोपऱ्यात कायम राहणार आहे


नुकताच लाँच झालेल्या OnePlus 6 चं फेस अनलॉक हे फीचर पूर्णपणे बोगस असल्याचा दावा करणारा एक व्हिडिओ समोर आलाय . एका युजर्सनं या फोनची फेस अनलॉक प्रणाली ही किती कमकुवत आहे ते एका व्हिडिओ प्रात्यक्षिकातून दाखवून दिल्यानं या फीचरच्या विश्वासहार्यतेवर प्रश्नचिन्ह उभं राहिलं आहे . OnePlus 6 हा बहुप्रतिक्षीत फोन नुकताच लाँच झाला . या फोनमध्ये अनेक हटके फीचर्सचा समावेश करण्यात आला आहे . त्यातलं एक फीचर म्हणजे फेस अनलॉक होय . पण @ rikvdujin या ट्विटर हँडलवरून एक व्हिडिओ पोस्ट करण्यात आलाय , ज्यात युजरनं हा फोन प्रिंट कटआऊट समोर धरून तो अनलॉक करून दाखवला आहे . ‘ही प्रणाली सुरक्षेच्या दृष्टीनं कमकुवत आहे . मानवी चेहऱ्याची अगदी कृष्णधवल प्रिंट या फोनसमोर धरली तरी तो अनलॉक होऊ शकतो’ असा दावा या व्यक्तीनं केला आहे . गेल्यावर्षी जेव्हा आयफोन X लाँच करण्यात आला होता त्यावेळीदेखील अनेकांनी त्याच्या फेस आयडी फीचरवर प्रश्नचिन्ह उभं केलं होतं . OnePlus 6 फोनमधील या फीचरच्या अपयशाचा व्हिडिओ सोशल मीडियावर व्हायरल झाल्यानंतर अनेक वेबसाईटनं याबद्दल कंपनीला विचारलं तेव्हा कंपनीनं स्पष्टीकरण दिलं . ‘आम्ही ग्राहकांच्या सोयीसाठी हे फीचर तयार केलं आहे , पण प्रश्न सुरक्षेचा असेल तर युजर्सनं पासवर्ड , पीन किंवा फिंगर प्रिंट अशा पर्यायाचा फोन लॉक करण्यासाठी वापर करावा . बँकिंग किंवा अन्य महत्त्वाच्या अॅपसाठी फेस अनलॉक हे फीचर योग्य नाही . आम्ही आमची सुरक्षा आणि तंत्रज्ञान प्रणाली सुधारण्याचा प्रयत्न करत आहोत . लवकरच यावर आम्ही मार्ग काढू’ असं स्पष्टीकरण कंपनीनं दिलं आहे .


सॅमसंग कंपनी आज आपला बहुप्रतिक्षित स्मार्टफोन सॅमसंग गॅलेक्सी नोट 9 हा लॉन्च करण्याच्या तयारीत आहे . 9 ऑगस्ट रोजी न्यूयॉर्कमध्ये झालेल्या एका कार्यक्रमात कंपनीने हा फोन सादर केला होता , आज दुपारी 12 वाजता नवी दिल्लीमध्ये आयोजीत एका कार्यक्रमात कंपनी हा स्मार्टफोन लॉन्च करणार आहे . कंपनीकडून या फोनमध्ये अनेक दमदार फिचर्स देण्याचा प्रय़त्न कऱण्यात आला आहे . सॅमसंग गॅलेक्सी नोट 9 च्या 6 जीबी रॅम आणि 128 जीबी स्टोरेज असलेल्या व्हेरिअंटची किमत 67 हजार 900 रुपये असणार आहे . तर , 8 जीबी रॅम आणि 512 जीबी स्टोरेज असलेल्या व्हेरिअंटची किंमत 84 हजार 900 रुपये इतकी ठेवण्यात आली आहे . एचडीएफसी बॅंकेकडून या फोनवर 6000 रुपयांच्या कॅशबॅकची ऑफर देण्यात येणार आहे . याशिवाय अॅमेझॉन आणि फ्लिपकार्टवर हा फोन खरेदी करताना एक्सचेंज ऑफर म्हणून अनुक्रमे 15 हजार 850 आणि 15 हजार 950 रुपयांपर्यंतची सूट मिळू शकते . Samsung Galaxy Note 9 स्पेसिफिकेशन – 6 . 4 इंच क्वाड एचडी + सुपर अॅमोलेड इनफिनिटी डिस्प्ले 2.0 ( रिझोल्यूशन 1440×2960 पिक्सल ) , 200 ग्रॅम इतकं या फोनचं वजन आहे . . अमेरिकेमध्ये Galaxy Note 9 मध्ये स्नॅपड्रॅगन 845 प्रोसेसर ( 2.8GHz + 1.7GHz ) असेल , तर भारतात हा हँडसेट एक्सीनॉस 9810 प्रोसेसर ( 2.7GHz + 1.7GHz ) व्हेरिअंटमध्ये उपलब्ध असेल . या फोनमध्ये 12 मेगापिक्सलचा ड्युअल रिअर कॅमेरा सेटअप आहे . सेल्फी आणि व्हिडीओ कॉलिंगसाठी 8 मेगापिक्सलचा ऑटोफोकस कॅमेरा देण्यात आला आहे . फोनमध्ये 4000 एमएएच बॅटरी असून या स्मार्टफोनसह मिळणाऱ्या S Pen ब्ल्यूटुथमध्येही काही नवे फिचर्स देण्यात आले आहेत . याचा वापर रिमोट कंट्रोलप्रमाणेही करता येणार आहे . फोटो काढण्यासाठी S Pen चा वापर करता येईल . एकदा बटन दाबल्यानंतर कॅमेरा सुरू होईल , बटन दोन वेळेस दाबल्यानंतर फ्रंट आणि रिअर कॅमेऱ्यामध्ये हवं तसं स्विच करता येईल . अवघ्या 40 सेकंद चार्ज केल्यानंतर S Pen 30 मिनिटांपर्यंत वापरता येईल . कनेक्टिव्हिटीसाठी सॅमसंग गॅलेक्सी नोट 9 मध्ये ड्युअल बॅंड वायफाय 802.11 एसी , ब्ल्यू - टुथ 5.0 , युएसबी टाइप - सी चार्जिंग पोर्ट , 3.5 एमएम हेडफोन जॅक आणि चांगल्या साउंड क्वालिटीसाठी हर्मन स्पीकर्स देण्यात आले आहेत .


झिका विषाणूच्या लागणीचे निदान करण्यात , तसेच त्यावरील उपचारांत साह्यभूत ठरू शकतील , अशा सहा कृत्रिम प्रतिपिंडांचा ( अॅन्टिबॉडी ) विकास करण्यात शास्त्रज्ञांना यश आले आहे . या संशोधकांत एका भारतीय वंशाच्या शास्त्रज्ञाचाही समावेश आहे . डासांद्वारे प्रसारीत होणाऱ्या झिका विषाणूची लागण जगभरात १५ लाखांहून अधिक लोकांना झाली आहे . याबाबत अमेरिकेतील लोयोला विद्यापीठातील रवी दुर्वसुला यांना सांगितले की , ही प्रतिपिंडे दोन प्रकारे उपयुक्त ठरू शकतात . त्यांच्याद्वारे झिका विषाणूच्या उपप्रकाराची माहिती मिळू शकते . त्याचप्रमाणे या विषाणूजन्य रोगावर उपचार करण्यासाठीही त्यांचा पुढे विकास करता येईल . झिकाचा प्रसार हा मुख्यतः डासांद्वारे होतो . याची लागण झालेल्या बहुसंख्य लोकांमध्ये कोणतीही लक्षणे दिसत नाहीत , किंवा अंगावर पुरळ , सौम्य ताप आणि डोळ्यांना लाली अशी सौम्य लक्षणे दिसून येतात . गर्भवतींना या विषाणूची लागण झाल्यास मात्र मृतावस्थेतील अर्भक जन्मास येणे , गर्भपात किंवा मायक्रोसिफलीसारखे अनेक जन्मदोष निर्माण होऊ शकतात , अशी माहिती लोयोला विद्यापीठातील संशोधन सहायक प्रा . अदिनारायण कुनाम्नेनी यांनी दिली . सध्या या विषाणूवर कोणतेही प्रभावी औषध उपलब्ध नाही , असे ते म्हणाले . झिकाबाबत ‘प्लोस वन’ या पत्रिकेत प्रसिद्ध झालेल्या अभ्यासलेखाचे ते वरिष्ठ लेखक आहेत . प्रतिपिंड म्हणजे शरीराच्या प्रतिकार यंत्रणेने तयार केलेले वाय आकाराचे प्रथिन असते . जेव्हा रोगजंतू शरीरात प्रवेश करतात , तेव्हा त्यांच्याशी निगडित प्रतिजनूकांशी जोडून घेत हे जंतू प्रतिकार यंत्रणेद्वारे नष्ट करण्याचे काम प्रतिपिंड करतात . रायबोसोम डिस्प्ले तंत्राचा वापर करून संशोधकांनी तयार केलेली सहा कृत्रिम प्रतिपिंडे झिका विषाणूला बांधून ठेवण्याचे काम करतात . या प्रतिपिंडांच्या निर्मितीचा खर्च कमी असून त्यांचा वापर करून साध्या फिल्टर पेपर चाचणीने झिकाचे अस्तित्व सिद्ध करणे शक्य आहे .


अफगाणिस्तानचा फिरकीपटू राशिद खान क्रिकेट विश्वातील आतापर्यंतचा सर्वांत युवा कर्णधार झाला आहे . राशिदचे वय सध्या १९ वर्षे आणि १५९ दिवस आहे . असगर स्टॅनिकजईऐवजी राशिद खानकडे नेतृत्व दिले आहे . असगरला अपेंडिक्सवरील शस्त्रक्रियेसाठी सध्या झिम्बाब्वेतील रूग्णालयात दाखल करण्यात आले आहे . अफगाणिस्तानने झिम्बाब्वेविरूद्धच्या टी - २० मलिकेत २ - ० ने विजय मिळवला आहे . या विजयी संघातील प्रमुख गोलंदाज असलेल्या राशिद खानने नुकताच आयसीसीच्या टी - २० गोलंदाजांच्या क्रमवारीत पहिले स्थान पटकावले आहे . यापूर्वी राशिदने एकदिवसीय गोलंदाजांच्या क्रमवारीत जसप्रीत बुमराहबरोबर संयुक्त स्थान प्राप्त केले होते . टी - २० गोलंदाजांच्या क्रमवारीत दक्षिण आफ्रिकेविरोधात खेळल्या गेलेल्या तीन टी - २० सामन्यात शानदार कामगिरी करत वेगवान गोलंदाज भुवनेश्वर कुमारने २० स्थानांनी प्रगती करत १२ व्या क्रमांकावर उडी मारली . भारतीय गोलंदाज जसप्रीत बुमराहची क्रमवारीत घसरण झाली असून तो पाचव्या स्थानी पोहोचला आहे . न्यूझीलंडचा गोलंदाज ईश सोढी दुसऱ्या , वेस्ट इंडीजचा सॅम्युएल बद्री तिसऱ्या तर पाकिस्तानचा इमाद वसीम चौथ्या स्थानी आहे . क्रिकेट इतिहासातील सर्वांत युवा कर्णधारः राशिद खान ( अफगानिस्तान ) – १९ वर्षे १५९ दिवस रोडनी ट्रॉट ( बर्मुडा ) – २० वर्षे ३३२ दिवस राजिन सलेह ( बांगलादेश ) – २० वर्षे २९७ दिवस तेतेंदा तैबू ( झिम्बाब्वे ) – २० वर्षे ३४२ दिवस नवाब पतोडी ( भारत ) – २१ वर्षे ७७ दिवस राशिद खानने ३७ एकदिवसीय सामन्यातील ३५ डावांमध्ये ३ . ८२ च्या इकॉनामीने ८६ विकेट मिळवल्या आहेत . १८ धावांच्या बदल्यात ७ बळी ही त्याची सर्वोत्कृष्ट कामगिरी आहे . तर टी - २०च्या २९ सामन्यात त्याने ४७ विकेट टिपल्या आहेत . टी - २० मध्ये त्याने एका डावात ३ धावा देऊन ५ विकेट घेण्याचा कारनामा केलेला आहे . राशिद आयपीएल १० मध्येही चमकला होता .


संघर्षमय आयुष्याचा हेलावून टाकणारा अनुभव भौतिकशास्त्रातील महान शास्त्रज्ञ , कृष्णविवरांवरील संशोधनामुळं घराघरांत पोचलेले व गेली अनेक दशके विकलांग अवस्थेत असूनही आपल्या संशोधन आणि जगण्याच्या संघर्षामुळे सर्वांचेच प्रेरणास्थान बनलेले स्टिफन हॉकिंग गेले . कोणतीही हालचाल , बोलणे व लिहिणे शक्य नसूनही अविश्रांत संशोधनात गढलेल्या या महान शास्त्रज्ञाचा मृत्यू अनेकांना चटका लावून गेला . स्टिफन हॉकिंग यांनी विपुल लेखन केले , भाषणे दिली . त्यांच्या जीनवसंघर्षावर आधारित " ट्रॅव्हलिंग टू इन्फिनिटी : माय लाइफ विथ स्टिफन ' हे पुस्तक त्यांची पहिली पत्नी जेन यांनी लिहिले . याच पुस्तकावर बेतलेला " द थिअरी ऑफ एव्हरिथिंग ' हा चित्रपट 2014 मध्ये प्रदर्शित झाला होता . एका उमद्या तरुणाचा अभ्यास , संशोधन व प्रेमप्रकरण व मोटर न्युरॉन या आजाराचं निदान झाल्यानंतर उलथापालथ झालेलं आयुष्य व त्यानंतर मृत्युवर मात करत मोठ्या धैर्याने स्टिफन यांनी सुरू ठेवलेले आपले अथक संशोधनकार्य असा प्रवास दिग्दर्शक जेम्स मार्श यांनी मांडला आहे . ' द थिअरी ऑफ एव्हरिथिंग ' ची कथा सुरू होते केंब्रिज विद्यापीठात , स्टिफन ( एडी रेडमायने ) यांच्या तारुण्यापासून . स्टिफन साहित्याचा अभ्यास करणाऱ्या जेडीच्या ( फेलिसिटी जोन्स ) प्रेमात पडतात . गणित आणि भौतिकशास्त्रात त्यांना यांनी मोठी गती असते , मात्र संशोधनासाठीचा विषय निश्चित झालेला नसतो . कृष्णविवरांसंदर्भातील एक भाषण ऐकल्यानंतर स्टिफन यांना याच विषयात रस निर्माण होतो . विश्वाच्या निर्मितीमध्ये कृष्णविवरांचा मोठा वाटा असल्याचा दावा करीत आपल्या संशोधनाचा हाच विषय असेल , असं ते जाहीर करतात . संशोधनाचं काम सुरू असतानाच त्यांचे स्नायू असहकार पुकारतात . त्यांना चालणं कठीण होऊन बसतं . आपल्याला मोटार न्युरॉनचा आजार असल्याचं व बोलणं , गिळणं , श्वास घेणं व शरीराचा कोणताही भाग हलवणं शक्य होणार नसल्याचं त्यांना समजतं . आयुष्याची केवळ दोन वर्ष उरल्याचं निदान डॉक्टर करतात . स्टिफन यांचा डॉक्टरांना पहिला प्रश्न असतो , ' माझा मेंदू काम करेल का ? ' मेंदूवर लगेचच परिणाम होणार नसला , तरी भविष्यात काहीही होऊ शकतं , असं डॉक्टरांचं उत्तर असतं . कोणीही खचून जाईल , अशीच ही स्थिती . या परिस्थितीत जेन स्टिफन यांना साथ देते , त्याच्या घरच्यांना आम्ही एकत्र राहणार असल्याचं सांगत लग्नाचा प्रस्ताव ठेवते . दोघं विवाहबद्ध होतात . स्टिफन आपला संशोधन निबंध सादर करतात . कृष्णविवरामध्ये झालेल्या स्फोटामुळे ( बिग बॅंग ) विश्वाची निर्मिती झाल्याचा आपला जगप्रसिद्ध सिद्धांत मांडतात . याच काळात त्यांना चालणंही अशक्य होतं आणि व्हीलचेअरचा आसरा घ्यावा लागतो . स्टिफन आणि जेडी एका मुलाला जन्म देतात . आपल्या संशोधनावर लक्ष केंद्रित करीत कृष्णविवरांच्या दृश्यपरिणामांबद्दलचा निबंध ते प्रसिद्ध करतात आणि जगप्रसिद्ध भौतिकशास्त्रज्ञ म्हणून जगाला त्यांची ओळख होते . त्यांना दुसरी मुलगीही होते , मात्र स्टिफनला सांभाळताना आपलं संशोधन मागं पडत असल्यानं जेन निराश होते . ती मुलांचा पिऍनोचा शिक्षक जोनाथनच्या ( चार्ली कॉक्स ) प्रेमात पडते . ही गोष्ट स्टिफनच्या लक्षात येते , मात्र ते जोनाथनला भेटून जेनला तुझी गरज असल्याचं सांगतात . या काळात त्यांच्या तिसऱ्या अपत्याचा जन्म होतो . स्टिफन यांची सहायक म्हणून इलानी ( मॅक्सिन पॅके ) रुजू होते आणि ती लिखाणासाठी त्यांना मदत करू लागते . तिने तयार केलेल्या ' व्हाइस सिंथेसायझर ' मुळं स्टिफन ' द ब्रिफ हिस्टरी ऑफ टाइम ' हे पुस्तक लिहितात व हे पुस्तक जगातील सर्वाधिक खपाचे पुस्तक ठरते . स्टिफन आता इलानीच्या खूप जवळ आलेले असतात आणि जेनला आपला संसार पुढं जाणार नाही , याची कल्पना येते . दोघं घटस्फोट घेतात . जेन आता जोनाथनबरोबर संसार थाटते . स्टिफन एका लेक्चरसाठी अमेरिकेत जातात . " आयुष्य कितीही खडतर असेल , तरी आपण काहीतरी नक्कीच करू शकतो , यशस्वी होऊ शकतो . आयुष्य आहे तोपर्यंत आशा आहे , ' ' सांगत ते भाषण संपवतात . असहाय परिस्थितीत जगत असूनही हार न मानणाऱ्या , संशोधन कार्यातून कधीही निवृत्त न होण्याचा संकल्प केलेल्या या अवलियाचं सध्याचं आयुष्य , दिनक्रम दाखवत चित्रपट संपतो . दिग्दर्शकानं हा गंभीर विषय हलक्या फुलक्या प्रसंगांतून पुढं नेला आहे . स्टिफन हॉकिंग यांची जीवनाप्रती असलेली ओढ , दुर्दम्य इच्छाशक्ती आणि संशोधकवृत्ती दिग्दर्शक अनेक प्रसंगातून अधोरेखित करतो . पार्श्वसंगीत , छायाचित्रण व अभिनय या आघाड्यांवर चित्रपट दमदार कामगिरी करतो .


विशिष्ट विनोदांनी प्रेक्षकांचे निखळ मनोरंजन करणाऱ्या झी टॉकीजच्या ‘न . स . ते . उद्योग’ या चॅट शोमध्ये सध्या प्रेक्षक एक चांगला बदल अनुभवत आहेत . उत्तम कॉमेडी आणि मनोरंजन देणारा झी टॉकीज चा कार्यकम ‘न . स . ते . उद्योग’ आता नव्या रुपात , नव्या ढंगात आणि नवीन वेळेवर प्रेक्षकांच्या भेटीला येत आहे . चित्रपट सृष्टीत मराठी सिनेमाला महत्व देऊन , त्याला एक मोठं व्यासपीठ देण्यासाठीच झी टॉकीजने हे अनोखे पाऊल उचलले आहे . मराठी चित्रपटांना घराघरात पोहोचवणारी झी टॉकीज ही वाहिनी आता आगामी मराठी चित्रपटांच्या प्रसिद्धीसाठीसुद्धा काही महत्त्वाची पावलं उचलत आहे . ‘न . स . ते . उद्योग’ या कार्यक्रमाच्या नवीन रुपरेषेत अभिनेत्री क्रांती रेडकर आणि प्रसाद ओक हे सूत्रसंचालकाची भूमिका बजावत आहेत . तसेच अंशुमन विचारे , नम्रता आवटे , प्रभाकर मोरे हे चेहरे प्रमोशनसाठी आलेल्या मराठी चित्रपटांवर विनोदी स्कीट सादर करून प्रेक्षकांना खळखळून हसवणार आहेत . VIDEO : धोनीचा संयम सुटला , मनिष पांडेबद्दल अपशब्द वापरला अशा या अफलातून संकल्पना असणाऱ्या नसते उद्योगच्या मंचावर ‘आम्ही दोघी’ या सिनेमातील कलाकारही हजेरी लावणार आहेत . मराठी सिनेसृष्टीतील दोन आघाडीच्या अभिनेत्री मुक्त बर्वे आणि प्रिया बापट यांच्यासोबतच तरुणींच्या हृदयाचा ठाव घेणारा अभिनेता भूषण प्रधानही ‘नसते उद्योग’च्या सेटवर धमाल करण्यासाठी येणार आहे . ‘न . स . ते . उद्योग आता नव्या स्वरुपात मराठी चित्रपटांच्या प्रसिद्धीसाठी पुढे सरसावत आहे . प्रेक्षकांना ही संकल्पना आवडली आहे याचा आम्हाला आनंद होत आहे आणि आम्हाला आशा आहे की आमच्या या प्रवासात ते आम्हाला पाठिंबा देतील’ , अशी आशा झी टॉकीजशी संलग्न असणाऱ्या भावेश जानवलेकर यांनी व्यक्त केली .


actress Deepika Padukone and actor Ranveer Singh . अभिनेत्री दीपिका पादुकोण आणि अभिनेता ‘रणवीर सिंग गोलियों की रासलीला - राम लीला’ या चित्रपटातून पहिल्यांदाच रुपेरी पडद्यावर एकत्र झळकले होते . ज्यानंतर या जोडीच्या ऑनस्क्रीन केमिस्ट्रीला प्रेक्षकांची प्रचंड पसंती मिळाली . या चित्रपटाच्या निमित्ताने त्यांच्यात मैत्रीचं नातं खुलून आलं आणि त्यानंतर याच मैत्रीचं रुपांतर प्रेमात झालं . जवळपास पाच वर्षांपासून हे दोघंही एकमेकांच्या प्रेमात असून , त्यांच्या रिलेशनशिपविषयीची प्रत्येक गोष्ट सर्वांचं लक्ष वेधून जातं . खुद्द रणवीर आणि दीपिकाने त्यांच्या नात्याविषयी कधीच खुलेपणाने भाष्य केलं नसलं तरीही त्यांच्या नात्यात असणारा सहजपणा आणि एकमेकांना असणारी साथ पाहता ही जोडी अनेकांच्याच फेव्हरेट लिस्टमध्येही अग्रस्थानी आहे . यंदाच्या वर्षी म्हणजेच २०१८ च्या सुरुवातीपासून रणवीर आणि दीपिकाच्या लग्नाच्या चर्चा पाहायला मिळाल्या होत्या . मुख्य म्हणजे या वर्षाच्या नोव्हेंबर महिन्यापर्यंत हे लग्नबंधनात अडकतील , असंच अनेकांना वाटत आहे . सध्याच्या घडीला त्यांच्या लग्नाविषयीच एक आनंदाची माहिती समोर आली आहे . ‘फिल्मफेअर’ने प्रसिद्ध केलेल्या वृत्तानुसार नोव्हेंबर महिन्याच्या १० तारखेला ते लग्नगाठ बांधतील . लग्नाची तारीख ठरवण्यासाठीच रणवीर आणि दीपिकाने सर्वाधिक वेळ घेतला . आपल्या लग्नात सर्व गोष्टींचं नियोजन अगदी सुरेख पद्धतीने व्हावं असाच त्यांचा अट्टहास आहे . त्यामुळे या दोघांच्यागी वेळापत्रकांनुसार १० नोव्हेंबर हीच तारीख सोयीची असल्यामुळे त्याच दिवशी त्यांचा विवाहसोहळा पार पडेल असं , म्हटलं जात आहे . किंबहुना त्यांच्या लग्नाआधी रोका झाला असून , आता काही दिवसांपूर्वीच लग्नाची अंतिम तारीख ठरवण्यात आल्याचं कळत आहे . वाचा : Alia Bhatt - Ranbir Kapoor : आलिया - रणबीरच्या रिलेशनशिपविषयी काय म्हणाली पूजा भट्ट ? बॉलिवूडच्या या ‘बाजीराव - मस्तानी’च्या लग्नसोहळ्याविषयी आता चाहत्यांची उत्सुकताही शिगेला पोहोचली आहे . त्यामुळे येत्या काळात त्यांच्या लग्नाच्या अधिकृत घोषणेकडेच सर्वांचं लक्ष लागून राहिलं आहे . डेस्टिनेशन वेडिंगच्या थाटात हा विवाहसोहळा पार पडेल ज्यानंतर बंगळुरु आणि मुंबईत त्यांच्या लग्नाच्या निमित्ताने जंगी पार्टीचं आयोजन करण्यात येणार असल्याचंही कळत आहे .


क्रिकेटविश्वातील आठ अव्वल संघ . . प्रत्येक संघाचा एकच ध्यास - चॅम्पियन्स होण्याचा . त्यासाठीच आजपासून १८ दिवसांमध्ये इंग्लंडच्या ‘रन’भूमीत रंगणार मनोरंजनाचा अनोखा महाकुंभ . चॅम्पियन्स करंडक क्रिकेट स्पर्धेला आजपासून सुरुवात होणार असून यजमान इंग्लंड आणि बांगलादेश यांच्यामध्ये सलामीची लढत रंगणार आहे . विश्वचषकापेक्षाही कठीण समजल्या जाणाऱ्या या स्पर्धेत प्रत्येक सामना महत्त्वाचा ठरणार आहे , कारण एखादा सामना गमावला तरी स्पर्धेतून बाहेर पडण्याची पाळी कोणत्याही संघावर येऊ शकते . त्यामुळे विजयी सलामी देण्यासाठी दोन्ही संघ उत्सुक असतील . बांगलादेशपेक्षा इंग्लंडचा संघ नक्कीच उजवा आहे . इंग्लंडला मायदेशातील वातावरणाचा , खेळपट्टय़ांचा चांगलाच अंदाज असेल . त्यामुळे त्यांच्यासाठी ही फारशी कठीण लढत नसली तरी त्यांना गाफील राहून चालणार नाही . कारण क्रिकेटविश्वातील कोणत्याही दिग्गज संघाला धक्का देण्याची कुवत बांगलादेशमध्ये नक्कीच आहे . इऑन मॉर्गनच्या नेतृत्वाखालील इंग्लंडचा संघ चांगलाच समतोल असून त्यामध्ये युवा खेळाडूंचा अधिक भरणा आहे . बेन स्टोक्स हा अष्टपैलू सध्याच्या घडीला भन्नाट फॉर्मात असून त्याच्याकडून संघाला मोठय़ा अपेक्षा असतील . मार्क वूड , जॅक बॉल , ख्रिस वोक्स , लायम प्लंकेट यांनी आतापर्यंत घरच्या मैदानांमध्ये सातत्याने भेदक मारा केला आहे . त्यामुळे इंग्लंडला गोलंदाजीमध्ये जास्त मेहनत घ्यावी लागणार नसली तरी त्यांना फलंदाजीची थोडी चिंता असेल . मॉर्गन आणि जो रूटसारखे अनुभवी फलंदाज त्यांच्याकडे आहेत . मोइन अली आणि स्टोक्स हे दर्जेदार अष्टपैलू संघात आहेत , पण अन्य फलंदाजांना मात्र अजूनही छाप पाडता आलेली नाही . बांगलादेशने काही दिवसांपूर्वी दक्षिण आफ्रिकेला चांगली झुंज दिली होती ; पण भारताविरुद्धच्या सराव सामन्यात त्यांचा धुव्वा उडाला . मुस्ताफिझूर रहमान हा त्यांच्या वेगवान गोलंदाजीतील महत्त्वाचे अस्त्र असेल . अष्टपैलू शकिब अल हसन , तमीम इक्बाल , मुशफिकर रहिम आणि कर्णधार मश्रफी मोर्तझा यांच्याकडे आंतरराष्ट्रीय क्रिकेटचा चांगला अनुभव आहे , पण या खेळाडूंना कामगिरीत सातत्य मात्र राखता आलेले नाही . जर या खेळाडूंनी लौकिकाला साजेसा खेळ केला तर इंग्लंडला सलामीच्याच लढतीत पराभूत करण्याची धमक त्यांच्यामध्ये आहे . आजचा सामना इंग्लंड वि . बांगलादेश खेळपट्टी प्रतिस्पर्धी संघ वेळ : दुपारी ३ . ०० वा . पासून . थेट प्रक्षेपण : स्टार स्पोर्ट्स वाहिन्यांवर .


ब्रिस्टल : प्रेक्षकांनी खचाखच भरलेल्या मैदानावर चौकार षटकारांसह भारतीय फलंदाजाने 199 धावांचा यशस्वीरित्या पाठलाग करत अखेरचा सामना जिंकून मालिका खिशात घातली . सलामीवीर रोहित शर्माचे नाबाद शतक आणि बढती दिलेल्या हार्दिक पांड्याच्या अष्टपैलू खेळीने इंग्लंड संघाच्या मालिका जिंकण्याच्या आशा संपवल्या . ब्रिस्टल येथे झालेल्या अखेरच्या सामन्यात भारतीय खेळाडूंनी विक्रमांचा जणू पाऊसच पाडला . रोहित शर्माने आंतरराष्ट्रीय ट्वेंटी20 क्रिकेटमध्ये तिसरे शतक झळकावले तर आंतरराष्ट्रीय ट्वेंटी20 क्रिकेटमध्ये धोनीने यष्टीरक्षक म्हणून 54 फलंदाजांना बाद केले . एका सामन्यापेक्षा आधिक सामने असलेल्या मालिकेत भारतीय संघ 2016पासून अपराजित आहे . ऑगस्ट 2016मध्ये भारताला वेस्ट इंडिजविरुद्ध पराभव स्वीकारावा लागला होता . तीन सामन्यांच्या ट्वेंटी20 मालिकेत भारतीय संघ आजवर एकदाही पराभूत झालेला नाही . इंग्लंडविरुद्धची ट्वेंटी20 मालिका जिंकत भारताने आठवा मालिका विजय मिळाला . रोहित शर्माने रविवारी ( 8 जुलै ) इंग्लंडविरुद्ध झालेल्या आंतरराष्ट्रीय ट्वेंटी20 क्रिकेटमध्ये दोन हजार धावांचा टप्पा पार केला . अशी कामगिरी करणारा तो केवळ दुसरा भारतीय , तर जगातील पाचवा फलंदाज आहे . याआधी कर्णधार विराट कोहलीने नुकताच आंतरराष्ट्रीय ट्वेंटी20 क्रिकेटमध्ये 2000 धावांचा टप्पा पार केला . रोहित शर्मा आंतरराष्ट्रीय ट्वेंटी20 क्रिकेटमधील तिसरे शतक झळकावत ट्वेंटी20 मध्ये भारतीय संघातील सर्वाधिक शतके करणारा खेळाडू तर क्रिकेटविश्वातील दुसरा खेळाडू ठरला आहे . याआधी न्युझीलंडचा फलंदाज कॉलिन मुनरोने आंतरराष्ट्रीय ट्वेंटी20 क्रिकेटमध्ये तीन शतके केली आहेत . रोहित शर्माने आंतरराष्ट्रीय ट्वेंटी20 क्रिकेटमधील पहिले शतक 2015 मध्ये दक्षिण आफ्रिकेविरुद्ध केले होते . तर दुसरे शतक 2017मध्ये श्रीलंकाविरुद्ध केले होते . रविवारी ( 8 जुलै ) इंग्लंडविरुद्ध झालेल्या सामन्यात सर्वोत्तम यष्टीरक्षक अशी ओळख असलेल्या महेंद्रसिंह धोनीनेही दोन विक्रम केले . इंग्लंडविरुद्धच्या अखेरच्या सामन्यात धोनीने पाच झेल घेतले . ट्वेंटी20 मध्ये यष्टीमागे पाच झेल घेणारा धोनी एकमेव खेळाडू ठरला आहे . या सामन्यात धोनीने झेलांचे अर्धशतक पूर्ण केले . आंतरराष्ट्रीय ट्वेंटी20 क्रिकेटमध्ये अशी कामगिरी करणारा धोनी एकमेव यष्टीरक्षक आहे . सर्व प्रकारच्या ट्वेंटी20 क्रिकटमध्ये यष्टीमागे 150 झेल घेणारा धोनी जगातील पहिला यष्टीरक्षक आहे .


केंद्र सरकारने परवडणारे व जैवविघटनशील सॅनिटरी नॅपकिन उपलब्ध करून देत असल्याची घोषणा केली असून प्रधानमंत्री भारतीय जनऔषधी परियोजनेअंतर्गत अडीच रुपयाला एक सॅनिटरी नॅपकिन मिळणार आहे . हे सॅनिटरी नॅपकीन पर्यावरणस्नेही आहेत . सुविधा ऑक्सो बायोडिग्रेडेबल सॅनिटरी नॅपकिन हे ३६०० जनऔषधी स्टोअर्समधून ३३ राज्ये व केंद्रशासित प्रदेशात उपलब्ध केले जाणार आहेत . त्याची किंमत नाममात्र असून ते पर्यावरणस्नेही आहेत , अशी माहिती रसायने व खतेमंत्री मनसुख मांडवीय यांनी सांगितले . चार पॅड्सचा संच १० रुपयांना मिळणार असून त्यामुळे गरीब महिलांची सोय होणार आहे . मांडवीय यांनी सुविधा नॅपकिन योजना गरीब महिलांसाठी सुरू केल्याचे सांगितले . या पॅड्समुळे बाजारात स्पर्धा वाढणार असून इतर उत्पादकांनाही त्याची दखल घ्यावी लागणार आहे . सुविधा पॅड्स हे जैवविघटनशील असून ऑक्सिजनच्या संपर्कात ते विघटनशील बनतात . राष्ट्रीय कुटुंब आरोग्य सर्वेक्षणानुसार २०१५ - १६ मध्ये १५ ते २४ वयोगटातील ५८ टक्के महिला आहेत . त्या स्थानिक साधनांचा वापर करतात . ७८ टक्के शहरी महिला मात्र आरोग्यदायी पद्धतींचा वापर करतात . ४८ टक्के ग्रामीण महिलांना स्वच्छ सॅनिटरी नॅपकिन उपलब्ध आहेत . सरकारने सॅनिटरी नॅपकीनवर १२ टक्के जीएसटी आकारल्याने मध्यंतरी नाराजी व्यक्त करण्यात आली होती .


बहिणीच्या लग्नावेळी घागरा घालायचा आहे . पण त्यासाठी पोट कमी व्हायला हवे . २० दिवसांत पोट बारीक करण्याचा मंत्र शोधता आहात ? वजन कमी करण्यासाठी वर्षभराचे पथ्य पाळण्याऐवजी काही महिन्यांच्या आहार नियंत्रणातून बारीक होण्याकडे अनेकांचा कल असतो . एखादा लग्न समारंभ , वाढदिवस , कार्यालयातील कार्यक्रमासाठी महिना तर कधी आठवडय़ापूर्वी कडक पथ्य पाळून बारीक होणे अधिक सोपे वाटत असले तरी सातत्याने शरीराला आवश्यक पोषणमूल्यांचा अभाव जाणवतो आणि यातून अशक्तपणा , भोवळ येणे यांसारख्या समस्या उद्भवतात . समाजमाध्यमांवर वजन कमी करण्याचा मार्ग दाखवणाऱ्या अनेक चित्रफिती फिरत असतात . अनेकदा आहारबंदी करा किंवा आठवडाभर केवळ फलाहार करण्याचा सल्ला दिला जातो . मात्र प्रत्येक व्यक्तींवर या पद्धतींचा सकारात्मक परिणाम होईल याची शाश्वती नसते . त्यामुळे अशा पद्धतींचा अवलंब करण्यापूर्वी डॉक्टरांचा किंवा एखाद्या तज्ज्ञ व्यक्तीचा सल्ला घेतला तर उपयुक्त ठरते . महिनाभरावर असलेल्या कार्यक्रमासाठी एखादा अवयव ( हाताचे दंड , मांडय़ा , पोट ) कमी करणे आव्हानात्मक असते . मात्र आहाराचे तंत्र न बिघडवताही बारीक होणे शक्य असते . आहारातील पाण्याच्या प्रमाणात वाढ करावी आणि बाहेरील अन्नपदार्थ किंवा फास्ट फूड खाणे पूर्णतः बंद करावे , असे आहारतज्ज्ञ डॉ . अस्मिता सावे यांनी सांगितले . शरीरातील अतिरिक्त चरबी कमी करण्यासाठी बाहेरील उष्मांक घेणे बंद करावे . आहारात चरबी किंवा मेदयुक्त पदार्थ खाऊ नयेत . प्रथिनयुक्त आहार घेताना मांसाहार करू नये . अंडे खायचे असल्यास केवळ पांढरा भाग खाणे उपयुक्त . महिनाभर तेलकट , मैदायुक्त , साखर खाऊ नये . आहार कमी करण्याबरोबरच व्यायामाची जोड द्यावी . दिवसभरात किमान दोन तास व्यायाम करा . एकाच वेळी दोन तास व्यायाम करणे शक्य होत नसेल तर सकाळी - सायंकाळी व्यायामाच्या वेळा वाटून घ्याव्यात . व्यायामाचा संपूर्ण शरीरावर परिणाम होत असतो . मात्र एखादा अवयव कमी करावयाचा असल्यास त्या भागाचा जास्त व्यायाम करावा . अनेकदा शरीराच्या अवयवांच्या तुलनेत पोट वाढण्याची समस्या अनेकांना भेडसावते . यासाठी ‘क्रन्चेस’ हा प्रकार फायद्याचा ठरतो . व्यायाम सुरू करण्यापूर्वी वॉर्मअप महत्त्वाचा . त्यानंतर क्रन्चेसला सुरुवात करावी . साइड क्रन्चेसमुळे पोटाचा घेर कमी होण्यास मदत होते . पोट कमी करण्यासाठी हा प्रकार अतिशय फायद्याचा आहे , असे व्यायाम प्रशिक्षक राहुल चौधरी यांनी सांगितले . मुळातच आहारावर नियंत्रण आणल्यामुळे शरीरात उष्मांक जमा होत नाही . त्यामुळे शरीरातील अतिरिक्त उष्मांक व्यायामाच्या जोडीने कमी करणे शक्य असते , असेही त्यांनी नमूद केले , तर फिटनेसतज्ज्ञ बिपीन साळवी पोट कमी करण्यासाठी रशियन ट्वीस्ट हा व्यायाम करण्याचा सल्ला देतात . हा व्यायाम प्रकार कंबर कमी करण्यास उपयुक्त ठरतो . प्रथम दोन्ही पायांमध्ये थोडे अंतर ठेवून उभे राहावे . उजवा हात उजव्या दिशेला वरच्या बाजूला ताठ करावा . हाताच्या तळहातावर ताट किंवा पाण्याने भरलेली बाटली ठेवून हात हळूहळू डाव्या दिशेने न्यावा . या वेळी पाठीचा कणा ताठ ठेवा पोक काढू नका . कंबरेत जेवढे वाकणे शक्य असेल तेवढे वाकून हा व्यायाम प्रकार करावा . या प्रकारात कंबरेवरील स्नायू ताणले जातात . पहिल्यांदा हा व्यायाम करीत असल्यास कमी वेळ करावा आणि हळूहळू वाढवावा . त्यामुळे कंबरेची चरबी कमी होते , असे साळवे यांनी सांगितले . समाजमाध्यमांवर अतिशय घातक पद्धतीने वजन कमी करण्याचा सल्ला दिला जातो . मात्र यातून शरीराला आवश्यक पोषकमूल्ये मिळत नाहीत . यातून त्वचा कोरडी होणे , चेहऱ्यावर सुरकुत्या येणे असे प्रकारही घडतात . मात्र महिनाभरानंतर नियमित दिनचर्या सुरू झाल्यानंतर वजन वाढण्याची शक्यता असते . महिनाभर आहारावर नियंत्रण ठेवल्यानंतर वजन कमी होत असले तरी पुन्हा आहारात वाढ झाल्यानंतर वजन जास्त वाढण्याची शक्यता असते . त्यामुळे वजन कमी झाल्यानंतरही व्यायाम सुरू ठेवावा . दोन तास व्यायाम करणे शक्य नसेल तर किमान ४० मिनिटे व्यायाम करावा .


फेसबुकवर सतत कोणाच्या ना कोणाच्या फ्रेंड रिक्वेस्ट तुम्हाला येतात . अनेकदा अशा कित्येक फ्रेंड रिक्वेस्ट आपण एक्सेप्ट करत नाही . काहींना आपण जाणीवपूर्वक टाळत असतो . कित्येक दिवस , कित्येक महिने अगदी वर्षभर त्या फ्रेंड रिक्वेस्ट इनबॉक्समध्ये पेंडिंग राहातात . पण आता फेसबुक या समस्येवर काम करत आहे . फेसबुक सध्या नव्या फीचरची चाचणी करत आहे . या फीचरमुळे तुम्हाला आलेली एखादी फ्रेंड रिक्वेस्ट यापुढे १४ दिवसांच्या आत ऑटोडिलीट होणार आहे . फ्रेंड रिक्वेस्ट आल्यानंतर ती एक्सेप्ट करण्यासाठी प्रत्येक युजर्सकडे १४ दिवसांचा अवधी असणार आहे . रिक्वेस्टखाली मुदत संपायला किती अवधी उरला आहे हे दिसणार आहे . १४ दिवसांत युजरकडून रिक्वेस्ट एक्सेप्ट केली नाही तर ती ऑटोडिलीट होणार असल्याचं टेक क्रंचनं म्हटलं आहे . फेसबुकच्या प्रवक्त्यांनी देखील याला अधिकृत दुजोरा दिला आहे त्यामुळे लवकरच हे फीचर लाइव्ह होणार आहे . असे रोखा फेसबुकवरील कॉल आणि मेसेज रेकॉर्डींग या अॅपचा फायदा सेलिब्रिटी , सोशल मीडिया स्टारना होणार आहे . फेसबुकवर ‘फ्रेंड’ची संख्या ही मर्यादीत आहेत . युजर्सच्या फ्रेंडचा ठराविक आकडा पूर्ण झाला की त्या युजर्सला फ्रेंड रिक्वेस्ट पाठवता येत नाही किंवा एक्सेप्ट करता येत नाही . अशावेळी अकाऊंटमध्ये रिक्वेस्ट पेंडिंग राहतात . पण फेसबुकच्या या नव्या फीचरमुळे फ्रेंड रिक्वेस्ट डिलीट करण्याचे युजर्सचे कष्ट वाचणार आहेत . फेकन्यूज नोंदविण्यासाठी व्हॉटसअॅपची नवी हॉटलाइन


२०१० साली मराठी चित्रपटसृष्टीत एका दमदार चित्रपटाने अगदी दणक्यात सिनेरसिकांच्या मनावर वेगळीच जादू केली होती . महाराष्ट्रातील तमाशाप्रधान संस्कृतीवर एका वेगळ्याच शैलीत भाष्य करत रवी जाधवने ‘नटरंग’ हा चित्रपट सिनेरसिकांसमोर सादर केला होता . रवी जाधव दिग्दर्शित या चित्रपटात मराठीतला मिस्टर परफेक्शनीस्ट म्हणून ओळखला जाणारा अभिनेता अतुल कुळकर्णी , अभिनेत्री सोनाली कुळकर्णी , किशोर कदम , प्रिया बेर्डे या कलाकारंच्या प्रमुख भूमिका होत्या . चित्रपटाला त्याच्या मजबूत कथानकासोबतच अजय - अतुल यांच्या जोडीने दिलेल्या संगीतामुळेही बरीच प्रसिद्धी मिळाली होती . एका वेगळ्या पटकथेसह प्रदर्शित झालेल्या या चित्रपटामध्ये सर्वच कलाकारांनी त्यांच्या भूमिकांसाठी घेतलेली मेहेनत , चित्रपट साकारताना त्यातील लहानमोठ्या सर्वच कलाकारांनी चित्रपटासाठी उत्फूर्त योगदान दिले होते . ‘नटरंग’ साकारताना घडलेल्या अशाच अनेक आठवणींना उजाळा देण्यासाठी चित्रपटाचे दिग्दर्शक रवी जाधव यांनी त्यांच्या फेसबुक अकाउंटवरुन ‘मेकिंग ऑफ नटरंग’ हा व्हिडिओ शेअर केला आहे . स्पेशल चित्रपट असा उल्लेख करत रवी जाधव यांनी ‘पहीला सिनेमा , पहीला टेक , पहीला अनुभव ! ! ! . . ’ असे म्हणत हा व्हिडिओ शेअर केला आहे . मराठी सिनेरसिकांमध्ये प्रचंड लोकप्रिय असलेल्या या चित्रपटाची ही ‘मेकिंग’ची सफरसुद्धा प्रेक्षकांमध्ये सध्या बरीच गाजत आहे .


इंटरनेटचे व्यसन असणारांमध्ये ऑफलाइन गेल्यावर हृदयाचे ठोके वाढण्याबरोबरच उच्च रक्तदाबासारखी गंभीर लक्षणे आढळून येत असल्याचे नुकत्याच करण्यात आलेल्या एका संशोधनात स्पष्ट झाले आहे . अमली पदार्थाचे व्यसन असणारांमध्येही अशाच प्रकारची लक्षणे आढळून येत असल्याने इंटरनेटचा अधिक वापर करणारांना संशोधकांनी दक्षतेचा इशारा दिला आहे . डिजिटल उपकरणांचा अधिकाधिक वापर करणारांनी हा वापर थांबविल्यानंतर त्यांची चिंता वाढते . मात्र हा मानसिक परिणाम असल्याचे आम्ही शोधून काढले आहे . मानसिक बदलांमुळेच चिंता , चिडचिड वाढते , असे ब्रिटनमधील स्वानसी विद्यापीठातील प्राध्यापक फिल रीड यांनी सांगितले . मिलान विद्यापीठातील संशोधकांचाही या संशोधनात सहभाग असून १८ ते ३३ वयोगटांतील एकूण १४४ संशोधकांनी हे संशोधन पार पाडले आहे . इंटरनेटचा वापर करण्याआधी आणि नंतर सहभागी झालेल्यांच्या हृदयाचे ठोके आणि रक्तदाब मोजण्यात आला . मोठय़ा प्रमाणात इंटरनेटचा वापर करणाऱ्यांचे ऑफलाइन गेल्यावर हृदयाचे ठोके वाढत असून रक्तदाबही वाढत असल्याचे निरीक्षण संशोधकांनी नोंदविले आहे . हृदयाचे ठोके आणि रक्तदाबात तीने ते चार टक्क्यांनी वाढ होत असल्याचे संशोधकांना आढळले आहे . त्यामुळे चिंता वाढण्याची भावना निर्माण होते . हे संशोधन नुकतेच प्लस वन या मासिकात प्रसिद्ध झाले आहे .


राजेशाही लग्नानंतर बॉलिवूड अभिनेत्री अनुष्का शर्मा पुन्हा एकदा कामावर रुजू झाली आहे . सध्या ती झीरो सिनेमाच्या प्रदर्शनामध्ये व्यग्र आहे . सोशल मीडियावर अनुष्का फार सक्रीय असते . नुकताच तिने सोशल मीडियावर एक पोस्ट शेअर करून तिच्या अत्यंत जवळ असलेल्या गोष्टीचा उल्लेख केला . अनुष्का ती गोष्ट नेहमीच स्वतः बरोबर बाळगते . सगळ्यांनाच माहित आहे की अनुष्का कुठेही गेली तरी तिची व्हॅनिटी व्हॅन तिच्यासोबत असते . पण जेव्हाही ती या व्हॅनिटी व्हॅनमधून प्रवास करते तेव्हा ती तिचा कॉफी मग घ्यायला अजिबात विसरत नाही . अनेकदा ती आपल्या व्हॅनिटीचे फोटो सोशल मीडियावर शेअर करत असते . तिला व्हॅनिटी व्हॅन सजवायलाही फार आवडतं . सिनेमाच्या चित्रीकरणादरम्यान मिळालेल्या वेळेत ती तिच्या व्हॅनिटी व्हॅनमध्येच घालवते . यावेळेत तिला तिच्या आवडत्या मगमधूनच कॉफी प्यायला फार आवडते . नुकताच तिने सोशल मीडियावर कॉपीच्या कपसोबतचा एक फोटो शेअर केला . या फोटोला कॅप्शन देताना तिने लिहिले की , कॉफीशिवाय राहू शकत नाही . यावरुनच तिचे कॉफीसाठीचे प्रेम दिसून येते . अनुष्काच्या आगामी सिनेमाबद्दल बोलायचे झाले तर लवकरच ती आनंद एल राय यांच्या ‘झिरो’ सिनेमात झळकणार आहे . या सिनेमात तिच्यासोबत शाहरुख खान आणि कतरिना कैफ यांच्याही मुख्य भूमिका आहेत . याचवर्षी डिसेंबरमध्ये हा सिनेमा प्रदर्शित होईल .


पुणे : ' बेन स्टोक्स हा पुण्याच्या संघाचा आधार आहे . तो फलंदाजीमध्ये मुक्तपणे फटकेबाजी करतो . दडपणाखालीही त्याची कामगिरी चांगली होते , ' अशा शब्दांत रायझिंग पुणे सुपरजायंट्सचा कर्णधार स्टीव्ह स्मिथने बेन स्टोक्सचे कौतुक केले . गुजरात लायन्सविरुद्धच्या सामन्यामध्ये पुण्याची अवस्था बिकट असताना स्टोक्सने महेंद्रसिंह धोनीच्या साथीत संघाचा डाव सावरला आणि आक्रमक शतक झळकावित विजय मिळवून दिला . यंदाच्या ' आयपीएल ' पूर्वी झालेल्या लिलावामध्ये बेन स्टोक्सला 14.5 कोटी रुपयांना करारबद्ध करण्यात आले होते . आतापर्यंत पुण्याच्या आठ सामन्यांपैकी तीन सामन्यांमध्ये स्टोक्सला ' सामनावीर ' पुरस्कार मिळाला आहे . गुजरात लायन्सविरुद्ध काल ( सोमवार ) झालेल्या लढतीमध्ये स्टोक्सने 63 चेंडूंत नाबाद 103 धावा केल्या . यामुळे एकवेळ तीन बाद 10 अशी दयनीय अवस्था झालेल्या पुण्याला गुजरातवर विजय मिळविणे शक्य झाले . सामन्यानंतर झालेल्या पत्रकार परिषदेत कर्णधार स्मिथने स्टोक्सचे तोंडभरून कौतुक केले . ' स्टोक्स ज्या परिस्थितीमध्ये खेळायला आला आणि त्याने जशी कामगिरी केली , त्यावरून आम्ही समाधानी आहोत . ट्वेंटी - 20 मध्ये अष्टपैलू खेळाडू कमालीचे महत्त्वाचे असतात . स्टोक्स फलंदाजी करू शकतो , उत्तम गोलंदाजीही करतो आणि चपळ क्षेत्ररक्षकही आहे . असे खेळाडू संघासाठी अमूल्य असतात . मिशेल मार्श दुखापतीमुळे संघाबाहेर गेल्याने संघाचा समतोल साधण्यासाठी स्टोक्स महत्त्वाचा आहे . ' ' गेल्या सहापैकी पाच सामन्यांमध्ये पुण्याच्या संघाने विजय मिळविला आहे . त्यापैकी तीन विजय घरच्या मैदानावर मिळाले आहेत .


सध्या अफगाणिस्तान प्रिमीयर लीग स्पर्धा ही विविध पराक्रमामुळे गाजत आहे . २००७ मध्ये भारताच्या युवराज सिंगने स्टुअर्ट ब्रॉडला एकाच षटकात लागोपाठ सहा षटकार ठोकून विक्रम केला व केवळ १२ चेंडूत अर्धशतक झळकावले होते . युवराज सिंगने एका षटकात ३६ धावा वसूल केल्या होत्या . त्यापुढे जात अफगाणिस्तानमधील एका फलंदाजाने एका षटकात तब्बल ३७ धावा वसूल केल्या आहे आणि १२ चेंडूत अर्धशतक ठोकले . अफगानिस्तानचा आक्रमक फलंदाज हजरतुल्लाह जजईने १७ चेंडूत ६२ धावांची विस्फोटक खेळी केली . याच सामन्यात आणखी एक महत्वाची गोष्ट घडली . या सामन्यात दोनही संघाकडून मिळून एकूण ३७ षटकार लागवण्यात आले . यातील बल्क लेजंड्सने प्रथम फलंदाजी करताना निर्धारित २० षटकांत ६ गड्यांच्या मोबदल्यात २४४ धावांचा डोंगर उभा केला . त्यांनी एकूण २३ षटकार लगावले . यात ख्रिस गेलने सर्वाधिक १० षटकार खेचले . या आव्हानाचा पाठलाग करताना काबुल जवानन संघाने २० षटकांत सात बाद २२३ धावांपर्यंत मजल मारली . या संघाने एकूण १४ षटकार लगावले . हजरतुल्लाह जजईने सर्वाधिक ७ षटकार लगावले . या सामन्यात एकूण ३७ षटकार लागवण्यात आले . हा पराक्रम टी२० सामन्यातील सर्वात अधिक षटकारांचा ठरला . या आधी एका टी२० सामन्यात सर्वाधिक ३४ षटकार लगावण्यात आले होते . कॅरिबियन प्रीमियर लीग २०१८ मध्ये हा पराक्रम करण्यात आला होता .


विदेशी मंत्रालयातर्फे पासपोर्ट काढण्यासाठीचे नियम डिसेंबर २०१६ मध्ये बदलण्यात आले होते . त्यानंतरही आणखी काही नियमांमध्ये बदल करण्यात आले . नागरीकांना पासपोर्ट मिळणे सोपे व्हावे यासाठी हे बदल करण्यात येत असल्याचे प्रशासनाने सांगितले आहे . या बदललेल्या नियमांची अंमलबजावणी मागील काही महिन्यांपासून सुरु झाली आहे . पासपोर्ट काढणाऱ्या नागरीकांना या बदललेल्या नियमांची माहिती असणे आवश्यक आहे . पाहूयात काय आहेत हे बदललेले नियम… १ . जन्माच्या दाखल्याची आवश्यकता नाही – पासपोर्ट नियमावलीनुसार २६ जानेवारी १९८९ रोजी किंवा त्यानंतर जन्म झालेल्या व्यक्तींना जन्मतारखेचा पुरावा म्हणून जन्माचा दाखला दाखवणे बंधनकारक आहे . पासपोर्टसाठी अर्ज करताना या दाखल्याची प्रत अर्जासोबत जोडावी लागते . मात्र या नियमात आता बदल करण्यात आला आहे . केंद्रीय राज्यमंत्री व्ही . के . सिंह यांनी संसदेत नव्या नियमांबाबत माहिती दिली . दाखल्याऐवजी नागरिकांना आधार किंवा पॅन कार्ड वापरता येणार आहे . सरकारी कर्मचाऱ्यांना सर्व्हिस रेकॉर्ड , पेन्शन रेकॉर्डही सादर करता येईल . २ . पालकांपैकी एकाचे नाव पुरेसे – याआधी पासपोर्टसाठी पालकांमधील दोघांची नावे देणे आवश्यक होते . मात्र आता यामधील एकाचेच नाव आणि बाकी माहिती असल्यास चालणार आहे . त्यामुळे सिंगल पॅरेंट असणाऱ्यांसाठी तसेच मूल दत्तक घेतलेल्यांसाठी हा महत्त्वाचा निर्णय ठरणार आहे . या लोकांना आपल्या मुलाचा पासपोर्ट काढायचा असल्यास हा नियम फायदेशीर ठरणार आहे . याशिवाय पासपोर्टवर वडिलांचे नाव नसेल तरीही चालणार आहे . ३ . जोड कागदपत्रांची संख्या कमी केली – पासपोर्ट काढण्यासाठी अनेक कागदपत्रे जोडावी लागत होती . मात्र यातील काही कागदपत्रे कमी करण्यात आली आहेत . तर काही मर्ज करण्यात आली आहेत . अॅनेक्श्चर ए , सी , डी , ई , जे आणि के हे फॉर्म कमी करण्यात आले आहेत . याशिवाय पासपोर्टच्या फॉर्मला लावण्यात येणारी जोड कागदपत्रे अटेस्टेड असण्याचीही आवश्यकता नाही . याआधी पोसपोर्टशी निगडीत प्रत्येक कागदपत्र नोटरी , प्रथमवर्ग न्यायालयीन मॅजिस्ट्रेट आणि कार्यकारी मॅजिस्ट्रेट यांच्याकडून अटेस्टेड करुनच जोडावे लागत होते . मात्र आता ही सूट देण्यात आली आहे . ४ . लग्नाचा आणि घटस्फोटाचा दाखला आवश्यक नाही – पूर्वी पासपोर्टसाठी नागरीकांना लग्नाचा दाखला आणि घटस्फोट झाला असेल तर तो दाखला लावणे बंधनकारक होते . मात्र ही अट आता शिथिल कऱण्यात आली असून हे दोन्ही सर्टीफिकेट लावले नाहीत तरी चालणार आहे . ५ . अनाथ आणि लग्नाशिवाय झालेल्या मुलांचा पासपोर्ट मिळणे होणार सोपे – अनाथ मुलांना पासपोर्ट मिळावा यासाठी ते राहत असलेल्या संस्थेने दिलेले पत्र पुरेसे आहे . त्यामुळे त्यांच्या आई - वडिलांचा दाखला नसला तरीही त्यांना पासपोर्ट मिळू शकतो . ज्या मुलांचा लग्नाशिवाय जन्म झालेला आहे त्यांनी एक्स्टंट अॅनेक्श्चर सी भरुन देणे बंधनकारक आहे . ६ . सरकारी कर्मचाऱ्यांना ना हरकत प्रमाणपत्राची आवश्यकता नाही – सरकारी कर्मचाऱ्यांना पासपोर्ट काढायचा असल्यास याआधी त्यांच्या वरिष्ठ अधिकाऱ्यांचे ना हरकत प्रमाणपत्र जोडणे बंधनकारक होते . मात्र आता हे प्रमाणपत्र नसेल तरीही चालणार आहे . पासपोर्ट घाईने हवा असले आणि हे प्रमाणपत्र मिळण्यास वेळ लागत असेल तर स्वघोषित प्रमाणपत्र पासपोर्टच्या कागदपत्रांसोबत द्यावे लागणार आहे . मात्र कर्मचाऱ्याने आपल्या वरिष्ठांना आपण अशाप्रकारे पासपोर्टसाठी नोंदणी केली असल्याचे सांगणे केव्हाही हिताचेच आहे . ७ . आधारकार्ड आवश्यक – आता आधारकार्ड आणि यूआयडी क्रमांक कोणत्याही कामासाठी आवश्यक असून पासपोर्टसाठी नागरीकांकडे आधारकार्ड असणे आवश्यक आहे .


अक्रोडमध्ये कॅलरी जास्त असल्याने वजन वाढेल की काय या भीतीने अनेक जण अक्रोडचे सेवन करणे टाळतात . अनेकांना अक्रोड आवडत असतो , पण केवळ वजन वाढण्याच्या भीतीमुळे ते अक्रोडपासून दूर राहतात . मात्र एका नव्या संशोधनानुसार अक्रोडमध्ये २१ टक्के कमी कॅलरीज असतात , हे सिद्ध झाले आहे . त्यामुळे अक्रोड नियमित खाणे फायदेशीर आहे . अमेरिकेच्या कृषी विभागाने नुकतेच अक्रोडमध्ये भरपूर कॅलरी असतात , असे सांगितले होते . मात्र संशोधकांनी त्यांचा हा मुद्दा खोडून काढला . कृषी विभागाने अक्रोडमध्ये १८५१ कॅलरीज असतात , असे सांगितले होते . मात्र अक्रोडमध्ये यापेक्षा २१ टक्के म्हणजे १४६ कॅलरीज असतात , असे संशोधकांनी सांगितले आहे . डेव्हिड जे . बेअर यांनी सांगितले . त्यामुळे अक्रोड खाणे शरीरासाठी फायदेशीर असल्याचे ते म्हणाले . हे संशोधन ‘जनरल ऑफ न्युट्रिशन’ या नियतकालिकेमध्ये प्रसिद्ध झाले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


विंडीजविरुद्ध वन - डे मालिकेत ३ - १ असा विजय मिळवल्यानंतर भारतीय संघ उद्यापासून ३ टी - २० सामन्यांची मालिका खेळणार आहे . कोलकात्याच्या इडन गार्डन्सवर हा सामना रंगणार असून भारताने पहिल्या सामन्यासाठी १२ जणांच्या संघाची घोषणा केली आहे . धोनीच्या अनुपस्थितीत ऋषभ पंत यष्टीरक्षणाची जबाबदारी सांभाळणार आहे . महत्वाची गोष्ट म्हणजे कृणाल पांड्याला १२ जणांच्या संघात स्थान देण्यात आलं आहे . अवश्य वाचा – धोनीच्या अनुपस्थितीत ऋषभ पंतला चांगली संधी – रोहित शर्मा पहिल्या टी - २० साठी भारतीय संघ पुढीलप्रमाणे – रोहित शर्मा ( कर्णधार ) , शिखर धवन , लोकेश राहुल , ऋषभ पंत ( यष्टीरक्षक ) , मनिष पांडे , दिनेश कार्तिक , कृणाल पांड्या , कुलदीप यादव , भुवनेश्वर कुमार , जसप्रीत बुमराह , खलिल अहमद , युझवेंद्र चहल अवश्य वाचा – विराट खेळत असताना प्रत्येक विक्रम धोक्यात – गावसकर


चित्रपटसृष्टीत अतुलनीय कामगिरीने स्वतःची एक वेगळी ओळख निर्माण करणाऱ्या अभिनेत्री श्रीदेवी त्यांनी साकारलेल्या अजरामर भूमिकांतून कायम चाहत्यांच्या मनात राहणार आहे . तब्बल १५ वर्षांच्या ब्रेकनंतर २०१२ मध्ये त्यांनी रुपेरी पडद्यावर पुनरागमन केलं . ‘इंग्लिश विंग्लिश’ आणि त्यानंतर ‘मॉम’ या चित्रपटातून श्रीदेवी यांनी प्रेक्षकांची मनं पुन्हा एकदा जिंकली . शनिवारी कार्डिअॅक अरेस्टने त्यांचे अकस्मात निधन झाले . श्रीदेवी यांची अकाली एक्झिट अनेकांनाच धक्का देऊन गेली . अनेकांना ‘मॉम’ हा त्यांचा अखेरचा चित्रपट असल्याचे वाटत असले तरी त्यांची भूमिका असलेला अखेरचा चित्रपट अजून प्रदर्शित व्हायचा आहे . शाहरुख खानच्या आगामी ‘झिरो’ या चित्रपटात त्यांनी पाहुण्या कलाकाराची भूमिका साकारली असून त्याचे शूटिंगदेखील पूर्ण झाल्याची माहिती समोर येत आहे . या चित्रपटात शाहरुखसोबतच अनुष्का शर्मा आणि कतरिना कैफ यांच्याही महत्त्वपूर्ण भूमिका आहेत . आनंद एल . राय दिग्दर्शित या चित्रपटात शाहरुखने बुटक्या व्यक्तीची भूमिका साकारली आहे . याच चित्रपटात बॉलिवूडच्या ‘चांदनी’ला अखेरचं रुपेरी पडद्यावर पाहायला मिळणार आहे . वाचा : बोनी कपूरसोबत सरप्राइज डिनरला जाण्यापूर्वी श्रीदेवी यांना मृत्यूने कवटाळले भूमिका जगणे काय असते ते जर बघायचे असेल तर श्रीदेवी यांचे चित्रपट पाहून आपल्याला कळते . ‘सोलवा सावन’मधून त्यांनी १९७८ - ७९ च्या दरम्यान हिंदी सिनेसृष्टीत प्रवेश केला . त्यानंतर १९९७ पर्यंत पुढची १८ - १९ वर्षे श्रीदेवी यांनी हिंदी सिनेसृष्टीवर अधिराज्य गाजवत राहिल्या .


व्हॉट्सअॅपचे बहुप्रतिक्षित असे ‘डिलिट फॉर एव्हरिवन’ हे फीचर आले असून आता चुकून पाठवलेले मेसेज काही मिनिटांच्या आत युजर्सना रिकॉल करता येणार आहे . ‘व्हॉट्सअॅप बिटा इन्फोने’ दिलेल्या माहितीनुसार अँड्राईड , विंडोज आणि आयओएसवर हे फीचर उपलब्ध झाले आहे . त्यामुळे युजर्स खूपच सुखावले आहेत . नंबर बदलला , चिंता नको ! व्हॉट्स अॅपचे हे नवे फिचर ठरणार फायदेशीर व्हॉटसअॅप फायदेशीर ठरत असले तरी अनेकदा त्यामुळे आपण अडचणीत येण्याची शक्यता असते . कधीकधी आपण व्हॉटसअॅपवरून चुकून भलत्याच व्यक्तीला मेसेज किंवा फोटो पाठवतो . ती व्यक्ती आपला मित्र किंवा मैत्रिण असेल तर यामुळे निर्माण होणारा गोंधळ थोडक्यात निभावतो . मात्र , कुणा तिऱ्हाईत व्यक्तीला असा चुकीचा मेसेज गेल्यास वाईट अनुभव येण्याची शक्यता असते . त्यामुळे अशी चूक घडल्यानंतर हा मेसेज त्या व्यक्तीपर्यंत पोहोचण्यापूर्वीच डिलिट किंवा अनसेंड करता आला तर असा विचार अनेकांच्या मनात होता . याबद्दल अनेकांनी व्हॉट्सअॅपजवळ अशाप्रकारच्या फीचरची मागणीही केली होती . सप्टेंबर महिन्यात या फीचरची चाचणी व्हॉट्सअॅपने केली होती आणि इतक्या वर्षांच्या प्रतिक्षेनंतर अखेर हे फीचर आता युजर्ससाठी उपलब्ध झाले आहे . तुम्ही व्हॉटसअॅप ग्रुपचे अॅडमिन आहात ? हे नक्की वाचा अनावधानाने एखाद्या ग्रुपमध्ये किंवा व्यक्तीला मेसेज गेले तर सात मिनिटांच्या आत युजरला ते रिकॉल करता येणार आहे . फक्त टेक्स्ट मेसेजच नाही तर फोटो , डॉक्युमेंट , व्हिडिओ , जीआयएफ देखील रिकॉल करता येणार आहे . पण समोरच्या व्यक्तीने तुमचा मेसेज लगेच वाचला तर मात्र युजरकडे मेसेज रिकॉल करण्याचा पर्याय नसेल .


निर्धारित अटींचे र्निबध घालून विक्री काही औषधांना विदेशात बंदी असूनही भारतात मात्र काही तरतुदींच्या अंतर्गत त्यांची विक्री करण्यास परवानगी असल्याचे लोकसभेत सांगण्यात आले आहे . आरोग्य राज्यमंत्री फग्गनसिंग कुलस्ते यांनी बंदी घालण्यात आलेल्या औषधांबाबत विचारण्यात आलेल्या प्रश्नाला लेखी उत्तर देताना सांगितले की , नाइमसुलाइड , अॅनालजिन आणि पियोग्लिटाजोन या औषधांना देशात विक्री करण्यास परवानगी देण्यात आली आहे . सुरक्षा आणि प्रभावीपणा या संबंधित असणाऱ्या अनेक औषधांवर विदेशात बंदी घालण्यात आली आहे . काही देशांत यावर तपासणी करण्यात येत आहे तर काही देशांमध्ये निर्धारित अटींचे र्निबध लादून या औषधांची विक्री करण्यासाठी परवानगी देण्यात आली आहे . नाइमसुलाइडचे उत्पादन , विक्री आणि वितरण करण्यास देशात परवानगी असली तरी १२ वर्षांखालील मुलाला हे औषध देण्यासाठी प्रतिबंध घालण्यात आला आहे . अॅनालजिनची विक्री आणि वितरण करण्यास परवानगी देण्यात आली असली तरी ते वापरण्याबाबत औषधाच्या पॅकेजमध्ये माहिती देण्यात येत आहे . इतर औषधांबाबतही योग्य ते र्निबध घालून या औषधांची देशात विक्री करण्यात येत असल्याचे कुलस्ते यांनी माहिती देताना सांगितले . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


परदेशात भारताचं नाव उज्ज्वल करणाऱ्या विकास साठ्ये यांचा महाराष्ट्र शासनातर्फे गौरव करण्यात आला आहे . मुख्यमंत्री देवेंद्र फडणवीस यांनी साठ्ये यांचा गौरव केला . खुद्द फडणवीस यांनीच ट्विट करत याविषयीची माहिती दिली . त्यासोबतच त्यांनी काही फोटोही पोस्ट केले . ‘शॉटोव्हर K1 कॅमेरा सिस्टीम’ तंत्राचा यशस्वी वापर केल्याबद्दल मुख्यमंत्र्यांनी साठ्ये आणि त्यांच्या टीमचे अभिनंदन केले . संपूर्ण महाराष्ट्राला तुमचा अभिमान वाटतोय , असं म्हणत मुख्यमंत्र्यांनी आपला आनंद व्यक्त केला . तांत्रिक विभागांसाठी देण्यात येणाऱ्या ‘साइंटिफिक अँड टेक्निकल’ ऑस्करवर मराठमोळ्या इंजिनिअर विकास साठ्ये यांनी आपलं नाव कोरलं . कॅलिफोर्नियातील बेव्हर्ली हिल्स येथे पार पडलेल्या साइंटिफिक अँड टेक्निकल ऑस्कर २०१८ मध्ये मराठमोळ्या विकास यांनी बाजी मारली . ‘शॉटोव्हर K1 कॅमेरा सिस्टीम’ तंत्राचा वापर यशस्वी केल्यानंतर चार जणांच्या चमूला ऑस्कर देण्यात आला ज्यामध्ये विकास यांचाही सहभाग होता . वाचा : …तर नजरेने घायाळ करणारी प्रिया इतकी लोकप्रिय झालीच नसती ‘शॉटोव्हर K1 कॅमेरा सिस्टीम’ या प्रकारात हेलिकॉप्टरच्या बेसला कॅमेरा जोडला जातो . या तंत्राचं वैशिष्ट्य म्हणजे कॅमेरातून करण्यात येणाऱ्या चित्रीकरणात कोणत्याही प्रकारची अडचण येत नाही . सहसा उंचावर चित्रीकरण करताना काही लहरी तयार होतात , ज्यामुळे चित्रीकरणात अडचणी येतात . पण साठ्ये यांनी विकसित केलेल्या तंत्रामुळे विनाअडथळा उंचावरून सहज चित्रीकरण करता येणं शक्य झालं आहे . आणखी बाब म्हणजे हेलिकॉप्टरमध्ये बसलेल्या व्यक्तीला जॉयस्टिकच्या मदतीने कॅमेरा वेगवेगळ्या दिशेला वळवता येतो . त्यामुळे एरिअल शॉट्स टिपणं सहज शक्य होतं . साठ्ये यांचं हे तंत्र आतापर्यंत अनेक हॉलिवूड चित्रपटांमध्ये वापरण्यात आलं आहे .


आजकाल कामाच्या आणि पैशांच्या मागे धावताना जेवण , रीलॅक्सेशन , कुटुंबियांबरोबर गप्पा , झोप आणि व्यायाम अशा आरोग्याला आवश्यक गोष्टींना आठवडाभरात वेळच शिल्लक राहत नाही . त्यामुळे वीकेंडला हॉटेलमध्ये पोटभर खाणे , कुठेतरी बाहेर फिरायला जाणे , सिनेमा पाहणे आणि मस्त ताणून देणे . पण या शनिवार - रविवारमध्ये व्यायामसुद्धा उरकला , तरी शरीराला तो नियमित व्यायामाइतका उपयुक्त ठरतो . १ . आठवड्याभरात एकुण अडीच तास व्यायाम केला , तर वजन , रक्तातील कोलेस्टेरॉल आणि उच्च रक्तदाब नियंत्रित राहतात . हृदयविकार , अर्धांगवायूसारखे प्राणघातक आजार होत नाहीत , त्यांचे रक्ताभिसरण तसेच श्वासोच्छ्वास उत्तम रीतीने होतात बैठ्या जीवनशैलीशी निगडित आजार होण्याची , अकाली मृत्यूची शक्यता दुरावते आणि तब्येत सुदृढ राहते . २ . आठवड्यातली ही व्यायामाची १५० मिनिटे वीकेंडच्या दोन दिवसात , प्रत्येकी ७५ मिनिटे खर्च करून भागवली , तरी त्याचा तितकाच चांगला उपयोग होतो असे एका संशोधनातून सिद्ध झाले आहे . ३ . वीकेंडला करायच्या व्यायामापासून आरोग्यदायी फायदा व्हायला हवा असेल तर तो ७५ मिनिटांचा आणि अतिशय जोमदार व्यायाम असावा . ४ . सर्वसामान्य मध्यमवयीन स्त्री - पुरुषांनी सुरुवातीचे १२ आठवडे सौम्य असा व्यायाम रोज ३० मिनिटे करावा . हळू हळू त्यातील वेग आणि जोम वाढवून त्याची अत्युच्च पातळी गाठावी . त्यानंतर आठवड्यातले फक्त दोन दिवस व्यायाम केला तरी चालेल . इंग्लंडमधील लाफबरो विद्यापीठातील डॉ . गॅरी ओ’डोनोवन या शास्त्रज्ञाने ४० वर्षावरील ६४ हजार व्यक्ती आणि इंग्लंड व स्कॉटलंडमध्ये वेगवेगळे आजार झालेल्या ११ विस्तृत स्वरूपातल्या सर्वेक्षणांचा यासाठी अभ्यास केला . यामध्ये तीन गट होते . दररोज नियमितपणे व्यायाम करणारे , फिटनेस फ्रीक्स दुसरा फक्त वीकेंडलाच घाम गाळणारे , वीकेंड वॉरिअर्स आणि तिसरे शरीराला बिलकुल कष्ट न देणारे म्हणजेच अजिबातच व्यायाम न करणारे . या तिन्ही गटांचा १९९४ ते २००८ या पंधरा वर्षात केलेल्या संशोधनातून असे निष्कर्ष निघाले : - १ . जे अजिबात व्यायाम करत नाहीत त्यांना मधुमेह , अर्धांगवायू , हृदयविकार , उच्च रक्तदाब , कर्करोग असे दीर्घकाळ टिकणारे आजार होतात . ते अशा आजारांनी कमी वयात मृत्युमुखीही पडू शकतात . २ . जे थोडा का होईना , पण रोजच्या रोज , न चुकता , नियमितपणे व्यायाम करतात किंवा आठवड्यातले दोनच दिवस का होईना , पण नियमितपणे करत राहतात , त्यांच्यामध्ये अकाली मृत्युमुखी पडण्याची शक्यता ३० टक्क्यांनी कमी होते . म्हणजेच व्यायाम रोज करा किंवा आठवड्यातले दोनच दिवस करा , आरोग्य चांगले ठेवायला आणि दीर्घायुषी व्हायला दोन्ही तितकेच उपयुक्त आहेत . डॉ . अविनाश भोंडवे , फॅमिली फिजिशियन


कोलकाता : ' आंतरराष्ट्रीय पातळीवर खेळायला सुरवात केली , तेव्हा मी स्विंगवरच भर देत होतो . आता अनुभव आणि वेग दोन्ही असल्याने माझी गोलंदाजी अधिकच भेदक झाली आहे ' अशी प्रतिक्रिया भारतीय क्रिकेट संघाचा वेगवान गोलंदाज भुवनेश्वर कुमार याने व्यक्त केली . ऑस्ट्रेलियाविरुद्धच्या दुसऱ्या एकदिवसीय सामन्यात भुवनेश्वरने तीन गडी बाद केले होते . ऑस्ट्रेलियाविरुद्ध सलग दुसऱ्या सामन्यात भारताने विजय मिळवित पाच सामन्यांच्या मालिकेत 2 - 0 अशी आघाडी घेतली आहे . या सामन्यात भारताने ऑस्ट्रेलियासमोर मोठे आव्हान उभे केले नव्हते . मात्र , भुवनेश्वरने डावाच्या सुरवातीलाच दोन्ही सलामीवीरांना बाद करत ऑस्ट्रेलियाला मोठा धक्का दिला . त्याच्या पहिल्या स्पेलमध्ये भुवनेश्वरने सहा षटकांत केवळ नऊ धावा देत दोन गडी बाद केले होते . त्यानंतर डावाच्या शेवटच्या टप्प्यात कर्णधार विराट कोहलीने पुन्हा एकदा भुवनेश्वरच्या हाती चेंडू दिला आणि त्याने लगेचच अखेरच्या फलंदाजाला बाद करत भारताच्या विजयावर शिक्कामोर्तब केले . या विजयानंतर भुवनेश्वर म्हणाला , " मी आंतरराष्ट्रीय पातळीवर खेळायला सुरवात केली , तेव्हा माझी कामगिरी उंचावण्यासाठी मला स्विंगसाठी पोषक वातावरण असण्याची गरज भासायची . पदार्पण केल्यानंतर एका वर्षानंतर मला माझा वेग वाढविण्याची गरज वाटू लागली . पण ते करायचे कसे , याबद्दल काहीच माहीत नव्हते . त्यानंतर प्रशिक्षक शंकर बासू यांनी माझ्या प्रशिक्षणामध्ये बदल केला . त्यानंतर माझा वेगही वाढला आणि डावाच्या शेवटच्या षटकांमध्ये अचूक गोलंदाजी करण्याची कलाही साध्य झाली . ' ' गेल्या काही वर्षांपासून भारतीय संघाची गोलंदाजीची बाजू बळकट झाली आहे . उमेश यादव आणि महंमद शमी यांच्यासारखे प्रतिभावान वेगवान गोलंदाज सध्या राखीव खेळाडूंमध्ये बसले आहेत आणि प्रत्यक्ष मैदानावर गोलंदाजीची धुरा भुवनेश्वर आणि जसप्रित बुमराह सांभाळत आहेत . याशिवाय , हार्दिक पांड्याही पूरक अष्टपैलू खेळाडू म्हणून तयार होत आहे .


आपल्यातील अनेक जण दैनंदिन कामांमुळे थकून जातात . या थकव्यावर नेमका काय उपाय करावा हे न कळाल्याने मग हा त्रास अंगावर काढला जातो . पण रोजची कामे करताना प्रसन्न राहणे शक्य आहे . त्यासाठी काही गोष्टींत नियमितता ठेवल्यास हे नक्कीच साध्य होऊ शकते . वजन कमी करणे , ताकद वाढवणे , शरीराची लवचिकता वाढवणे , त्वचा टवटवीत ठेवणे , त्याचबरोबर मन प्रसन्न ठेवणे व आरोग्याची काळजी घेणे ही काळाची गरज आहे . दिवसातील सर्वाधिक काळ घराबाहेर असल्याने आपण ताजेतवाने राहण्यासाठी योग , प्राणायाम आणि ध्यान यांची नक्कीच मदत घेऊ शकतो . योग या गोष्टीकडे आजही फक्त व्यायाम प्रकार म्हणून पाहिला जाते . पण प्रत्यक्षात त्याहीपलिकडे जात योग हा यम , नियम , आसन , प्राणायाम , प्रत्याहार , धारणा , ध्यान , समाधी या आठ गोष्टींनी मिळून बनलेला आहे . योगाभ्यासात ‘जिवनशैली कशी असावी’ हे समजावले आहे . यामुळे व्यक्तीचा सर्वांगीण विकास होण्यास मदत होते . यामुळे मानसिक आणि शारीरिक आरोग्य निरोगी राहण्यास मदत होते . योगाचे विविध प्रकार , प्राणायाम , सात्विक आहार , ध्यान याने जीवन सुखकर होते . योगासनांमुळे जीवनाकडे पाहण्याचा सकारात्मक दृष्टीकोन तयार होतो . मन स्थिर होण्यास मदत होते . मनाची चंचलता , नकारात्मकता कमी होते . त्यामुळे २१व्या शतकातील ताणतणावांना आणि स्पर्धेला सामोरे जाण्यासाठी याचा चांगला उपयोग होतो . योग – योगासने योगाचा एक अष्टमांश भाग आहे . योग म्हणजे चित्त वृत्तीचा निरोध करणे . वृत्ती म्हणजे काय ? त्यावर नियंत्रण ठेवायचे म्हणजे याचा अभ्यास करणे आवश्यक आहे . प्राणायाम ( श्वसनाचा व्यायाम ) – प्राण म्हणजे जीवन शक्ती , आयाम म्हणजे तिला नियंत्रित करणे , श्वासाची गती जर कमी केली तर आयुष्य तेवढे जास्त . ही श्वासाची गती जर कमी करायची असेल तर प्राणायाम करणे गरजेचे आहे . श्वास कसा घ्यावा , संथ श्वसन , दीर्घ श्वसन कसे करावे , कोणी व कधी करावे याला महत्त्व आहे . प्रत्येक व्यक्तीसाठी प्राणायाम वेगवेगळे असतात . आपले शरीर अन्न , पाणी , याशिवाय काही काळ राहू शकते . पण प्राणवायूशिवाय नाही . जसे व्यायामाने शरीरावर सकारात्मक बदल घडतात . तसेच प्राणायामामुळे शरीर , मन आत्मा यामध्ये सकारात्मक बदल घडून ते बळकट होतात . आहार – आपण काय खातो , कसे व केव्हा खातो , याला जीवनशैलीमध्ये महत्त्व असायला हवे . कारण खाण्याचा शरीरावर तसेच मन व विचारांवर परिणाम होतो . जसे अन्न घेऊ तसे विचार घडत जातात . यामुळे आहारालासुद्धा तितकेच महत्त्व असायला हवे . आपण कुठल्या प्रदेशात राहतो , राज्य कोणते , तिथले हवामान कसे आहे , यावरून आपला आहार ठरतो . विज्ञानाची प्रगती माणसाला सुखी करण्यासाठी होत आहे . पण त्याच्या अयोग्य वापरामुळे तो अधिक तणावपूर्वक आयुष्य जगत आहे . जग जास्त जवळ आले , माणसातील संवाद वाढले , लोक एकमेकांशी जोडले गेले . जवळची माणसं लांब व लांबचे लोक जवळ आले . माणसांचे त्रास वाढले , कष्ट कमी झाले पण माणूस असमाधानी होत गेली . मनावरील ताण वाढला व त्याचा परिणाम शरीरावर , वाढते वजन , गुडघेदुखी , डोकेदुखी , पाठदुखी अशा छोट्या त्रासापासून मधुमेह , उच्च रक्तदाब , कॅन्सर , त्वचेचे रोग , अल्सर , ऍसिडिटी असे अनेक विकार जडत जातात . म्हणजेच प्रत्येक व्याधीला ‘मन’ कारणीभूत असल्याचे दिसते . या सर्व त्रासासाठी आहार , विहार , व्यायाम , विचार यात बदल करणे आवश्यक असून योगाभ्यास हा या सगळ्यावरील उत्तम उपाय ठरु शकतो . मनाली मगर - कदम फिटनेसतज्ज्ञ


भारतात पार्टी ड्रग म्हणून बदनाम असलेले केटामाईन हे ड्रग आत्महत्येच्या विचारांपासून परावृत्त करण्यास उपयुक्त असल्याचे संशोधनातून समोर आले आहे . धकाधकीच्या जीवनात अनेक लोक नैराश्याचे शिकार बनत आहेत . तसेच प्रदीर्घ आजारपणातूनही रुग्ण नैराश्येत जात असतात . यातून ते स्वतःला हानी पोहोचेल असे कृत्य करतात . तसेच आत्महत्येचे पाऊलही उचलतात . यापासून त्यांना वाचविण्यासाठी हेल्पलाइन जरी असल्या तरी त्या प्रभावी ठरत नाहीत . या मानसिकतेवर कोलंबिया विद्यापीठाच्या वैद्यकीय शाखेने संशोधनातून केटामाईन या ड्रगची थोडीशी मात्रा आत्महत्येच्या विचारांना काही तासांत रुग्णाच्या मनातून घालवत असल्याचे समोर आले आहे . सध्या अस्तित्वात असलेली नैराश्यातून बाहेर काढणारी औषधे काही आठवडय़ांसाठी घ्यावी लागतात . त्यानंतर रुग्णाचे आत्महत्येचे विचार कमी होण्यास मदत होते . मात्र केटामाईन हे काही तासांतच काम करीत असल्याचे विद्यापीठाचे मिशेल ग्रुनेबाम यांनी सांगितले . हे रुग्ण जेव्हा एखाद्या समस्येतून आत्महत्येचा शेवटचा पर्याय स्वीकारतात तेव्हा त्यांना तातडीने या विचारांपासून परावृत्त करण्याची गरज असते . सध्या तात्काळ परिणाम देणारी कोणतीही उपचार पद्धती अस्तित्वात नसल्याचे ते म्हणाले . केटामाईन संयुक्त औषधाचा प्रयोग आत्महत्येचा विचार करणाऱ्या ८० जणांवर करण्यात आला . पुढील २४ तासांत या रुग्णांमध्ये आत्महत्येचे विचार कमी झाल्याचे अभ्यासाअंती आढळून आले . तसेच त्यांच्या मनाचे आरोग्य वाढण्यासोबतच नैराश्य आणि थकवाही कमी झाल्याचे समोर आले आहे .


विराट कोहलीने आपल्या स्टाइलमध्ये केला संभ्रम दूर मुंबई - काही दिवसांपूर्वी मैदानावरील दिमाखदार कामगिरीमुळे चर्चेत राहिलेला टीम इंडियाचा कर्णधार विराट कोहली आता लव्ह बर्ड म्हणून पुन्हा चर्चेत आला आहे . नववर्षाची चाहुल लागलेली असताना प्रसिद्धिमाध्यमांनाही विराट आणि अनुष्का यांच्या साखरपुड्याचे वेध लागले . . . तसे वृत्तही प्रसिद्ध होऊ लागले , पण कधीच कोणाचे ‘उसने’ ठेवण्याचा स्वभाव नसलेल्या विराटने , ‘‘साखरपुडा झाला तर तुम्हाला सांगूच , लपवणार नाही ! ’’ , अशा शब्दात उत्तर दिले . इंग्लंडविरुद्धची कसोटी मालिका जिंकल्यानंतर भारतीय संघाला १५ जानेवारीपर्यंत सध्या ब्रेक आहे . सुटीची ही संधी साधून विराट - अनुष्का ऋषिकेश येथे आलेले आहेत . त्यामुळे नववर्षाच्या पहिल्याच दिवशी या दोघांचा वाङ्न्÷िनश्चय होण्याची चर्चा सुरू झाली . याच शहरात बिग बी अमिताभ बच्चन आणि त्यांच्या पत्नी जया बच्चन तसेच अनिल अंबानीही दाखल झाल्यामुळे विराट - अनुष्काच्या वृत्ताला बळकटी येऊ लागली होती . क्रिकेटच्या मैदानावर इंग्लंडविरुद्धचे हिशेब नुकतेच चुकते करणाऱ्या विराट कोहलीने अशा अफवांना उत्तर दिले नसते , तरच नवल होते . ट्विटरवरून त्याने थोडक्यात खुलासा करून चर्चेला पूर्णविराम दिला . आम्ही साखरपुडा करत नाही हो , आणि जर केला तर तुमच्यापासून लपवणार नाही . . . सिंपल , टीव्ही चॅनेल्स अफवा पसरवण्यापासून थांबत नाही आणि तुम्हाला गोंधळात टाकत असतात , त्यामुळे मी तुमचा संभ्रम दूर करत आहे . - विराट कोहली


हवा प्रदूषण जास्त असलेल्या भागातील लोकांना निद्रानाश जडण्याची शक्यता ६० टक्क्यांनी अधिक असते . त्यांना गुड नाइट स्लीपऐवजी बॅड नाइट स्लीपचा सामना रोजच करावा लागतो . अमेरिकेतील वॉशिंग्टन विद्यापीठाच्या सहायक प्राध्यापक मार्था इ बिलिंग्ज यांनी सांगितले , की या अभ्यासातून हवा प्रदूषणाचा नवा धोका लक्षात आला आहे . हवा प्रदूषणामुळे केवळ फुफ्फुस व हृदयाचेच रोग जडतात असे नाही तर झोपेवरही वाईट परिणाम होतो . सरासरी ६८ वर्षे वयाच्या १८६३ लोकांवर याबाबत प्रयोग करण्यात आले . नायट्रोजन ऑक्साइडचे प्रमाण वाहतूक प्रदूषणात जास्त असते , शिवाय हे कण पीएम २ . ५ प्रकारचे म्हणजे सूक्ष्म असतात . या सगळय़ा सहभागी रुग्णांचा अभ्यास १ ते ५ वर्षे या कालावधीसाठी करण्यात आला . त्यांच्या झोपेची क्षमता मोजण्यात आली . ते बिछान्यात किती वेळ जागे व किती वेळ झोपलेले असतात याची नोंद घेण्यात आली . रिस्ट अॅक्टिग्राफीने झोपेतील हालचाली लागोपाठ सात दिवस तपासण्यात आल्या . यात संशोधकांना असे दिसून आले , की पाच वर्षे नायट्रोजन ऑक्साइड जास्त असलेल्या भागातील लोकांमध्ये निद्रानाशाचा किंवा कमी झोपेचा धोका ६० टक्के अधिक होता . पीएम २ . ५ कणांचे जास्त प्रमाण असलेल्या भागातील लोकांना झोपेचा त्रास होण्याचे प्रमाण ५० टक्के अधिक होते . हवा प्रदूषणामुळे झोपही धोक्यात येते असे बििलग यांचे मत आहे .


‘स्टार प्लस’ वाहिनीवरील ‘ये रिश्ता क्या कहलाता है’ या मालिकेतील ‘अक्षरा’ तुम्हाला माहितच असेल . मालिकेत हिनाने साकारलेली आदर्श सूनेची भूमिका प्रेक्षकांना खूप आवडली . छोट्या पडद्यावर प्रचंड गाजलेल्या या मालिकेतून अभिनेत्री हिना खान घराघरात पोहोचली . हिनाचे अभिनय कौशल्य तर सर्वांना ठाऊकच आहे , मात्र फार कमी लोकांना हे माहित आहे की ती एक चांगली गायिकाही आहे . स्वातंत्रदिनाच्या निमित्ताने हिनाने तिच्या आवाजातील ‘वंदे मातरम्’ राष्ट्रीय गीताचा एक व्हिडिओ पोस्ट केला . हिनाने तिच्या इन्स्टाग्राम अकाऊंटवर हा व्हिडिओ शेअर केलाय . या व्हिडिओला सोशल मीडियावर अनेकांकडून लाइक्स मिळत असून ९६ हजारहूनही जास्त व्ह्यूज मिळाले आहेत . या व्हिडिओच्या कॅप्शनमध्ये तिने लिहिले की , ‘तुम्हा सर्वांना स्वातंत्रदिनाच्या खूप शुभेच्छा . फार कमी वेळात हे गीत रेकॉर्ड केलंय . तुम्हा सर्वांना आवडेल अशी अपेक्षा आहे . ’ मालिका सोडल्यानंतर हिना पाच महिन्यांच्या ब्रेकनंतर सध्या ‘खतरों के खिलाडी’ या रिअॅलिटी शोमध्ये स्टंट्स करताना दिसतेय . या शोमध्ये टास्कदरम्यान तिने ‘लग जा गले’ हे गाणं गायलं होतं . तिने गायलेलं हे गाणं शोचा सूत्रसंचालक रोहित शेट्टीलाही खूप आवडलं होतं . त्यानंतर अनेकदा रोहितने शोमध्ये तिला ते गाणं गायला सांगितलं .


विविध टेलिव्हिजन कार्यक्रमांचे सूत्रसंचालन आणि ‘रॉक ऑन’ या चित्रपटातील भूमिकेमुळे प्रकाशझोतात आलेला अभिनेता पूरब कोहली नुकताच विवाहबंधनात अडकला . तरुणींच्या मनावर राज्य करणाऱ्या पूरबने अतिशय खासगी विवाहसोहळ्यात प्रेयसी लूसी पेटन हिच्याशी लग्नगाठ बांधली . काही खास मित्रमंडळी आणि कुटुंबातील मोजक्या सदस्यांच्या उपस्थितीत हा विवाहसोहळा पार पडला . सोशल मीडियाच्या माध्यमातून पूरबच्या लग्नाची माहिती सर्वांपर्यंत पोहोचली . पूरब आणि लूसी या दोघांनीही त्यांच्या मुलीच्या म्हणजेच इनायाच्या जन्मानंतर दोन वर्षांनी लग्न करण्याचा निर्णय घेतला . सोशल मीडियावर पूरब आणि लूसीच्या विवाहसोहळ्यातील व्हायरल झालेल्या एका फोटोमध्ये ते दोघंही लग्नाच्या जोड्यामध्ये शोभून दिसत होते . लग्नाच्या वेळी पूरब पारंपरिक पंजाबी वराच्या रुपात तयार झाला होता . तर लूसीही लाल रंगाच्या लेहंग्यात सुरेख दिसत होती . लूसी ही मुळची युकेची असून , ती व्यवसायाने योग विद्या प्रशिक्षक आहे . गेल्या बऱ्याच वर्षांपासून ती आणि पूरब रिलेशनशिपमध्ये होते . त्यामुळे ते लग्न कधी करणार हा प्रश्न चाहत्यांच्याही मनात घर करत होता . अखेर या दोघांनी पुढचं पाऊल उलचत नात्याला नवं नाव दिलं आणि चाहत्यांमध्ये आनंदाचं वातावरण पाहायला मिळालं . गोव्याच्या निसर्गरम्य वातावरणात या दोघांनीही आपल्या आयुष्याच्या नव्या प्रवासाला सुरुवात केली . यावेळी ‘POW बंदी युद्ध के’ या मालिकेत पूरबच्या पत्नीची भूमिका साकारणारी अभिनेत्री अमृता पूरी हिनेसुद्धा हजेरी लावली होती . अमृतानेही तिच्या इन्स्टाग्राम अकाऊंटवरुन पूरबसोबतचा फोटो पोस्ट करत त्याला शुभेच्छा दिल्या . वाचा : पुरुष कलाकारांनी कमी मानधन आकारावं - दीपिका पदुकोण


आयफोन वापरणाऱ्यांसाठी वाईट बातमी आहे , अनेक आयफोन युजर्स लवकरच व्हॉट्स अॅपचा वापर करु शकणार नाहीत . तर , अनेकांना एकदा डिलीट केलेलं व्हॉट्स अॅप पुन्हा इन्स्टॉलच करता येणार नाही . कारण बऱ्याच आयफोनचा व्हॉट्स अॅप सपोर्ट बंद होणार आहे . याचं कारण आहे , व्हॉट्सअॅपचं 2.18.90 हे नवं अपडेट . या अपडेटनंतर व्हॉट्स अॅप अनेक जुन्या आयफोनवर काम करणार नाही . सर्व जुने आयफोन जे आयओएस 7 वर कार्यरत आहेत , त्यांचा 1 फेब्रुवारी 2020 पर्यंत सपोर्ट बंद करावा अशी व्हॉट्स अॅपची योजना आहे . याचा अर्थ जे लोक आयफोन 4 चा वापर करत आहेत , त्यांना नवा फोन घ्यावा लागेल . मात्र , जे आयओएस 7 असलेला आयफोन वापरतात ते 2020 पर्यंत व्हॉट्सअॅपचा पूर्वीप्रमाणेच वापर करु शकतात . पण , जर त्यांनी व्हॉट्स अॅप डिलीट करुन पुन्हा इन्स्टॉल करण्याचा प्रयत्न केला तर त्यांना व्हॉट्स अॅपला मुकावं लागणार आहे . कारण त्यांनी एकदा व्हॉट्सअॅप डिलीट केल्यास पुन्हा इन्स्टॉल करता येणार नाही . याशिवाय जुना आयफोन वापरणाऱ्यांना नवे अपडेट किंवा नवे फिचरही मिळणार नाहीत , इतकंच नाही तर आता जे फिचर आहेत त्यापैकी काही फिचरचा वापरही त्यांना करता येणार नाही . उल्लेखनीय म्हणजे , यापूर्वीच नोकिया सिमेबियन एस - 60 , विंडोज फोन ( 8.0 ) आणि ब्लॅकबेरी ओएस असलेल्या सर्व फोनचा सपोर्ट व्हॉट्सअॅपने थांबवला आहे .


कॅप्टन कूल म्हणून ओळखला जाणारा एम . एस . धोनी याने बुधवारी तडकाफडकी भारताच्या एकदिवसीय आणि ट्वेन्टी - २० संघाच्या कर्णधारपदाचा राजीनामा दिला . बीसीसीआयने पत्रक प्रसिद्ध करून धोनीच्या या अनपेक्षित निर्णयाची माहिती दिली . मात्र , स्वतः धोनीने यासंदर्भात अजूनपर्यंत कोणतेही भाष्य केलेले नाही . त्यामुळे धोनीच्या कर्णधारपदाच्या या तडकाफडकी राजीनाम्याचे कारण अद्यापदी गुलदस्त्यातच आहे . दरम्यान , धोनीच्या राजीनाम्याचे वृत्त समजल्यानंतर सोशल मिडीयावर अनेक प्रतिक्रिया व्यक्त होताना दिसत आहेत . तर गुगलवरील टॉप सर्चमध्ये Why did Dhoni resign हे वाक्य ट्रेंड होताना दिसत आहे . या माध्यमातून अनेकजण आपापल्यापरीने धोनीच्या निर्णयामागील कारण जाणून घेण्याचा प्रयत्न करत आहेत . मात्र , क्रीडा जाणकारांच्या मते वर्तुळातून धोनीने भारतीय संघाच्या भविष्याचा विचार करून हा निर्णय घेतला असावा . आयसीसीच्या आगामी स्पर्धांसाठी कर्णधार म्हणून विराट कोहलीला जास्तीत जास्त अनुभव मिळावा हे मुख्य कारण त्यासाठी सांगितले जात आहे . सध्या विराट कोहली वैयक्तिकरित्या आणि कर्णधार म्हणून खूपच चांगली कामगिरी करत आहे . त्यामुळे निवड समितीमध्ये धोनीऐवजी नव्या नेतृत्त्वाला संधी देण्याचा मतप्रवाह निर्माण झाला आहे . याउलट गेल्या काही वर्षांमध्ये महेंद्रसिंग धोनीला त्याच्या लौकिकाला साजेशी कामगिरी करता आलेली नाही . त्यामुळे टीकेचा आणखी भडिमार होण्यापेक्षा अगोदरच विराटच्या हाती सूत्रे देऊन बाजूला होण्याचा धोनीचा विचार असावा . याशिवाय , वयोमानाप्रमाणे कारकीर्दीला लागलेली उतरती कळा पाहून धोनीने जबाबदाऱ्या बाजूला सारून आपल्या वैयक्तिक खेळावर लक्ष केंद्रित करायचे ठरविले असण्याची शक्यताही अनेकजण व्यक्त करत आहेत . २०१५ साली कसोटी क्रिकेटमधून निवृत्त होताना धोनीने एकदिवसीय आणि ट्वेन्टी - २० क्रिकेटवर लक्ष केंद्रित करण्यासाठी हा निर्णय घेतल्याचे कारण दिले होते . मात्र , त्यानंतरही धोनी वैयक्तिकरित्या फारशी चमक दाखवू शकला नव्हता . त्यामुळे आगामी काळात फलंदाजी आणि यष्टीरक्षणावरच लक्ष केंद्रित करून संघातील आपली उपयुक्तता सिद्ध करण्यासाठी धोनीने कर्णधारपदाचा राजीनामा दिला असण्याची शक्यता आहे . ३० डिसेंबर २०१४ रोजी धोनीने तडकाफडकी निर्णय घेत कसोटी क्रिकेटला अलविदा केला होता . ऑस्ट्रेलियात झालेल्या लाजिरवाण्या पराभवानंतर धोनीने आपण कसोटी क्रिकेटमधून निवृत्ती घेत असल्याची घोषणा केली होती . तत्त्पूर्वी राहुल द्रविडकडून भारतीय संघाच्या कर्णधारपदाची सूत्रे स्विकारल्यानंतर धोनीच्या नेतृत्त्वाखाली टीम इंडियाने २००७ मध्ये ट्वेन्टी - २० विश्वचषक , २०११ मध्ये एकदिवसीय विश्वचषकाला गवसणी घातली . याच काळात कसोटी क्रिकेटच्या क्रमवारीतही भारताने अव्वल स्थान पटकावले . मात्र , त्यानंतरच्या काळात धोनीच्या कारकीर्दीला उतरती कळा लागली होती . त्यामुळे २०१५ मध्ये धोनीने कसोटी क्रिकेटमधून निवृत्ती स्विकारली . कॅप्टन कूल अशी बिरुदावली मिरवणाऱ्या धोनीने २००४मध्ये बांगलादेशविरुद्धच्या सामन्यात आंतरराष्ट्रीय क्रिकेटमध्ये पदार्पण केले होते . त्यानंतरच्या काळात धोनी हा भारतीय संघाचा अविभाज्य भाग बनला . महेंद्रसिंग धोनी हा भारतीय संघाचा आतापर्यंतचा सर्वाधिक यशस्वी ठरलेला कर्णधार आहे . त्याच्या नेतृत्त्वाखाली भारतीय संघाने एकदिवसीय आणि कसोटी क्रिकेटमध्ये सर्वाधिक सामन्यांमध्ये विजय मिळवला आहे .


‘जंगल जंगल बात चली है पता चला है…’ हे गाणं कुठेही वाजू लागलं की अनेकांच्या डोळ्यांसमोर बालपणीच्या आठवणी उभ्या राहतात . आठवणी एका अशा मित्राच्या ज्याचं आयुष्य जंगलाच्या सानिध्ध्यात गेलं आणि ज्याने प्राण्यांनाच चक्क आपल्या मित्रत्वं दिलं . ‘जंगल बुक’ म्हणा किंवा ‘मोगली’ , ही कथा आजही अनेकांना जवळची वाटणारी आणि तितकीच भावणारी . अशी ही गोष्ट आता एका वेगळ्या रुपात प्रेक्षकांच्या भेटीला आली आहे . अँडी सर्किस दिग्दर्शित ‘मोगली’ या चित्रपटाचा ट्रेलर सोशल मीडियावर सध्या अनेकांचं लक्ष वेधत असून , पुन्हा एकदा जंगलाच्या अनोख्या सफारीवर जाण्याची संधी प्रेक्षकांना मिळाली आहे . जवळपास अडीच मिनिटांच्या या ट्रेलरमध्ये बघीरा , का , भालू यांची झलक पाहायला मिळतेय . त्यासोबतच जंगलामध्ये असणारे प्राण्यांचे वेगळे असे नियम आणि त्यांना सामोरा जाणारा मोगली या सर्व गोष्ट पाहता नव्या अंदाजातील हे ‘जंगल बुक’ सर्वांचच लक्ष वेधत आहे . ‘हे जंगल आता तुझ्यासाठी सुरक्षित नाही… . ’ असं म्हणणारा बघीरा आणि मोगलीवर नजर ठेवणारा शेरखान ही सर्व पात्र या चित्रपटाच्या निमित्ताने पुन्हा एकदा ही कथा प्रेक्षकांपर्यंत घेऊन येणार आहेत . वाचा : VIDEO : पहिल्या प्रेमाचा उल्लेख करताना धोनी मध्येच थांबला…म्हणाला बायकोला काहीही सांगू नका ‘स्लमडॉग मिलियनियर’ फेम अभिनेत्री फ्रिडा पिंटोसुद्धा या चित्रपटातून झळकणार आहे . त्यामुळे आता या जंगलामध्ये प्रवेश करण्यासाठी प्रेक्षकांमध्ये असणारी उत्सुकता दिवसागणिक शिगेला पोहोचणार असं म्हणायला हरकत नाही . १९ ऑक्टोबरला हा चित्रपट प्रेक्षकांच्या भेटीला येणार आहे .


ऑस्ट्रेलियाविरुद्धच्या पहिल्या कसोटीत भारताने पहिल्या दिवसअखेर ९ बाद २५० धावा केल्या . कसोटी मालिकेतील पहिला कसोटी सामना अॅडलेड येथे सुरु आहे . या कसोटीत भारताने नाणेफेक जिंकून प्रथम फलंदाजीचा निर्णय घेतला . पण भारतीय फलंदाजांना या निर्णयाला योग्य न्याय देता आला नाही . भारताने पहिल्या सत्रात ५६ धावांत ४ बळी गमावले . तर चहापानाच्या वेळेपर्यंत भारताची अवस्था ६ बाद १४३ झाली होती . पुजाराने शतक ठोकले . याशिवाय , सामन्यात दुसऱ्या क्रमांकाच्या सर्वाधिक धावा रोहित शर्माने केल्या आणि तो लॉयनच्या गोलंदाजीवर बाद झाला . भारताने नाणेफेक जिंकून प्रथम फलंदाजी घेतली आणि रोहित शर्माला हनुमा विहारीच्या जागी संघात स्थान दिले . आपल्याला मिळालेल्या संधीचे सोने करण्याची रोहितने सुरुवात केली होती . रोहित शर्माने फटकेबाजी करत ६१ चेंडूत ३७ धावा केल्या . या खेळीत त्याने २ चौकार आणि ३ षटकार लगावले . तो झपाट्याने अर्धशतकाकडे वाटचाल करत होता , पण नॅथन लॉयनच्या गोलंदाजीवर तो बाद झाला . ऑस्ट्रेलियाविरुद्ध तो एकूण ७ वेळा बाद झाला . त्यापैकी ४ वेळा लॉयनने त्याला आपल्या जाळ्यात अडकवले . दरम्यान , या सामन्यात पुजाराने सर्वाधिक १२३ धावा केल्या . त्याने २३९ चेंडूत शतक ठोकले आणि त्यानंतरच्या २२ धावा केवळ ७ चेंडूत ठोकल्या . कमिन्सने सुंदर क्षेत्ररक्षण करत त्याला धावचीत केले .


उत्तर प्रदेश संघातील निवडीसाठी लाच मागितल्याचे " स्टिंग ऑपरेशन ' मुळे उघडकीस आल्याने " आयपीएल ' चे चेअरमन राजीव शुक्ला यांच्या स्वीय कार्यकारी सचिवाला राजीनामा देण्यास " बीसीसीआय ' ने भाग पाडले . अक्रम सैफी असे त्याचे नाव आहे . एका हिंदी वाहिनीच्या स्टिंग ऑपरेशनमध्ये त्याने क्रिकेटपटू राहुल शर्मा याच्याशी दूरध्वनीवर बोलताना रोख रक्कम आणि अन्य स्वरूपात लाच मागितली . या प्रकरणाची चौकशी पूर्ण होईपर्यंत " बीसीसीआय ' ने सैफीला निलंबित केले आहे . शुक्ला हे उत्तर प्रदेश क्रिकेट संघटनेचे ( यूपीसीए ) संचालकही आहेत . " बीसीसीआय ' च्या एका पदाधिकाऱ्याने सांगितले , की सैफीने राजीनामा दिला आहे . आम्ही शुक्ला यांना मत विचारले असता त्यांनी तो तातडीने स्वीकारावा , असे सांगितले . आम्ही सैफीकडून स्पष्टीकरण मागविले आहे . मंडळाच्या 32व्या नियमानुसार चौकशी आयुक्तांची नियुक्ती झाल्यावर ते तपासणी करतील . " यूपीसीए ' शी त्यांच्याशी संबंधित काही मुद्दे असतील , तर ते नियमानुसार हाताळेल . या नियमानुसार याप्रकरणी मंडळाचे अध्यक्ष सी . के . खन्ना चौकशी आयुक्त नेमतील . त्यांना 15 दिवसांत अहवाल सादर करणे बंधनकारक आहे . अहवाल " बीसीसीआय ' शिस्तपालन समितीला पाठविण्यात येईल . टेप मागविले मंडळाच्या भ्रष्टाचारविरोधी शाखेचे प्रमुख अजित सिंग यांनी सांगितले , की आम्ही संबंधित वाहिनीकडून ध्वनिफिती मागविल्या आहेत . आम्ही संपूर्ण चौकशी करू . संबंधितांशी बोलणे होईपर्यंत काहीही भाष्य करणे अवघड आहे . सैफीचा इन्कार सैफीने बोगस प्रमाणपणे दिल्याचा आरोपही राहुलने केला आहे . तो भारत किंवा राज्य संघाकडून खेळलेला नाही . सैफीने सर्व आरोपांचा इन्कार केला आहे . " यूपीसीए ' चाही इन्कार " यूपीसीए ' चे चिटणीस युधवीर सिंह यांनी संघनिवडीतील भ्रष्टाचाराचे आरोप फेटाळून लावले . ते म्हणाले , की आम्ही कोणत्याही चौकशीला सामोरे जाऊ . आमची संघनिवड प्रक्रिया पारदर्शक आहे . सैफी व राहुल यांच्यातील संभाषण त्या दोघांचा वैयक्तिक विषय असल्याने मी भाष्य करणार नाही . मी राहुलविषयी माहिती घेतली . तो कधीच संभाव्य संघात नव्हता . त्यामुळे तो विश्वासार्ह नाही .


ई - कॉमर्स वेबसाइट फ्लिपकार्टवर आजपासून The Great Honor Sale सुरू होत आहे . यामध्ये हुआवे कंपनीची मालकी असणार्या ऑनरतर्फे अनेक आकर्षक ऑफर्स जाहीर करण्यात आल्या आहेत . आजपासून तीन दिवस म्हणजे २७ ते ३० ऑगस्टच्या दरम्यान हा सेल असणार आहे . या सेलमध्ये ऑनरने नुकताच लाँच केलेल्या Honor 9N या मॉडेलचा एक तासापर्यंत फ्लॅश सेल असेल . तसेच Honor 9 Lite , Honor 9i आणि Honor 10 या स्मार्टफोन्सवर सूट देण्यात आली आहे . Honor 9 Lite हा 4 जीबी रॅम / 64 जीबी स्टोरेज असलेला फोन 14 हजार 999 रुपयांमध्ये खरेदी करता येणार आहे . तसेच यासाठी तीन हजार रूपयांपर्यंतची एक्सचेंज ऑफरदेखील जाहीर करण्यात आली आहे . 32 हजार 999 रुपये किंमत असलेल्या Honor 10 या स्मार्टफोनवर 5 हजार रूपयांची सूट मिळणार आहे . त्यामुळे हा फोन 27,999 रूपयांत खरेदी करता येणार आहे . याशिवाय ऑनरचा पहिला ड्युअल रिअर आणि फ्रंट कॅमेरा असलेला स्मार्टफोन Honor 9i ची किंमत 17,999 रुपये आहे , मात्र या सेलमध्ये ग्राहकांना हा फोन 12,999 रुपयांत खरेदी करता येईल .


भारत आणि ऑस्ट्रेलिया यांच्यातील पहिल्या टी - २० सामन्यात आयसीसीच्या नवीन नियमांमुळे गोंधळ निर्माण झाला . आयसीसीने २८ ऑक्टोबरपासून लागू केलेल्या नियमांनुसार कसोटी आणि एकदिवसीय सामन्यांप्रमाणेच टी - २० सामन्यातही डीआरएस प्रणाली लागू करण्यात आली आहे . यातील नियमानुसार जर सामना १० षटकांपेक्षा कमी खेळवण्यात आला , तर एका गोलंदाजाला प्रत्येकी दोन षटके टाकता येतात . या नियमानुसार भारत आणि ऑस्ट्रेलिया यांच्यातील सामन्यात तीन गोलंदाजांना सहा षटकांचा कोटा पूर्ण करता आला असता . मात्र , या सामन्यात ऑस्ट्रेलियाकडून नॅथन कोल्टर नाइलने दोन तर जेसन बेहरेन्डॉर्फ , डॅन ख्रिस्तियन , अॅडम झम्पा आणि टाय यांनी प्रत्येकी एक षटक टाकले होते . सामन्यानंतर ऑस्ट्रेलियाचा सलामीवीर फिंच म्हणाला की , पाचव्या षटकांपर्यंत या सामन्यात डीआरएस प्रणालीचा वापर करण्यात येत आहे , याची कल्पनाच नव्हती . अशा नियमावलीचा दौऱ्याच्या मध्येच वापर करणे योग्य नाही . यामध्ये भारतीय सलामीवर शिखर धवनच्या मनातही संभ्रम असल्याचे पाहायला मिळाले . त्याने ऑस्ट्रेलियन खेळाडूंप्रमणेच आपल्याला देखील नव्या नियमाविषयी पूर्ण माहिती नसल्याचे सांगितले . पण नियमात बदल झाल्यामुळे ते मान्य करावेच लागतील , असेही त्याने स्पष्ट केले . नाणेफेक जिंकून प्रथम गोलंदाजी करण्याचा निर्णय घेतलेल्या भारताने ऑस्ट्रेलियाला १८ . ४ षटकांत ११८ धावांत रोखले . त्यानंतर पावसाच्या व्यत्ययामुळे भारताला ६ षटकांमध्ये ४८ धावांचं आव्हान देण्यात आलं . भारताने ते ९ गडी आणि तीन चेंडू राखून पार केले .


मुंबई : नुकत्याच झालेल्या 19 वर्षाखालील विश्वकरंडकाचा मालिकावीर शुभमन गिल याने त्याच्या उत्तम कामगिरीचे श्रेय अनुभवी व वरिष्ठ खेळाडू युवराजसिंगला दिले आहे . युवराजच्या मार्गदर्शनामुळे व पूर्वी दिलेल्या टिप्समुळे आपण चांगले खेळू शकलो असे मत शुभमनने व्यक्त केले . बंगळुरच्या राष्ट्रीय क्रिकेट अकादमीमध्ये असताना युवी पाजीने मोलाचे मार्गदर्शन केले . त्यांनी मला मैदानावरील तसेच मैदानाबाहेरील अनेक गोष्टी समजावून सांगितल्या , माझ्यासोबत फलंदाजीचा सराव देखील केला होता , अशा आठवणी त्याने व्यक्त केल्या . भारताने चौथ्यांदा 19 वर्षाखालील विश्वकरंडकावर आपले नाव कोरले . 18 वर्षीय गिलने या विश्वकरंडकात तीन अर्धशतके व एक शतक झळकावले . पाकिस्तानविरुद्धच्या सामन्याबद्दल बोलताना गिल म्हणाला की , प्रशिक्षक राहुल द्रविडने त्याला शेवटपर्यंत खेळण्याचा सल्ला दिला . " पाकिस्तानविरुद्धच्या सामन्यासात दबाव होता . आमच्या सलामीवीर फलंदाजांनी चांगली कामगिरी केली . मधल्या फळीपर्यंत खेळ चांगला झाला . त्याच दरम्यान आमचे काही बळी गेले . पण राहुल सरांनी सांगितल्याप्रमाणे शेवटपर्यंत खेळलो . यावेळी अनुकूल रॉयसोबतच्या भागीदारीमुळे विजय मिळवता आला . विश्वकरंडकाच्या दणदणीत विजयानंतर व सामनावीराचा मान मिळवल्यानंतर , आता शुभमन गिल आगामी आयपीएलसाठी कोलकाता नाईट रायडर्सकडून खेळेल .


तीन वर्षांपूर्वी गुरु ग्रंथ साहिब या पवित्र धर्मग्रंथाचा अपमान केल्याप्रकरणी अभिनेता अक्षय कुमारसह पंजाबचे माजी मुख्यमंत्री प्रकाश सिंह बादल आणि माजी उपमुख्यमंत्री सुखबीर सिंह बादल या तिघांना समन्स पाठवले आहेत . पंजाबच्या फरीदकोटमधील बरगाडी येथील हे प्रकरण आहे . मात्र या प्रकरणी आरोप करणाऱ्यांना आव्हान देत अभिनेता अक्षय कुमारने आपल्यावर झालेले सगळे आरोप बिनबुडाचे आहेत असे म्हटले आहे . या प्रकरणात आरोप झाल्यानंतर अक्षय कुमारने पहिल्यांदाच मौन सोडले आहे . अभिनेता अक्षय कुमारने पहिल्यांदाच सोशल मीडियाद्वारे त्याच्यावर झालेल्या आरोपांना उत्तर दिले . अक्षय कुमारने काय म्हटले आहे ? अक्षय कुमारला २१ नोव्हेंबरला एसआयटी अर्थात विशेष तपास पथकासमोर चौकशीसाठी हजर राहायचे आहे . मात्र आपल्यावर झालेले सगळे आरोप खोटे आणि निराधार आहेत असे अक्षय कुमारने म्हटले आहे .


चॅंपियन्स करंडक क्रिकेट स्पर्धेत प्रथमच खेळत असल्यामुळे मी रोमांचित झालो आहे . येथील वातावरणात धडाकेबाज आक्रमकता चालणार नाही . त्यासाठी रणजी करंडक किंवा कसोटीप्रमाणे तंत्राला महत्त्व देऊन खेळावे लागेल , असे प्रतिपादन भारताचा फलंदाज केदार जाधव याने केले . केदारने आज पत्रकारांशी संवाद साधला . त्याला रविवारी न्यूझीलंडविरुद्ध सराव सामन्यात फलंदाजीची संधी मिळाली नाही ; पण तरीही खूप काही शिकल्याचे नमूद करून तो म्हणाला , ‘‘फलंदाजांना प्रत्येक धावेसाठी संघर्ष करावा लागत होता . सतत बदलणाऱ्या हवामानात ते स्थिरावल्यासारखे वाटले नाहीत . खेळपटटीवर गवत होते . त्यामुळे चेंडू स्विंग होत होता . अशा परिस्थीतीत तुम्हाला आक्रमक खेळता येऊही शकेल ; पण तंत्र महत्त्वाचे राहील . चांगले चेंडू सोडून द्यावे लागतील . ’’ केदारने नेटमध्ये योजनाबद्ध सराव केला आहे . तो शरीर चेंडूच्या शक्य तितक्या जवळ नेऊन खेळण्याचा प्रयत्न तो करीत आहे . संघाची तयारी चांगली असल्याचे त्याने सांगितले . पाकविरुद्ध खेळण्याविषयी केदार म्हणाला की , व्यावसायिक क्रिकेटपटू असल्यामुळे आम्ही भावनांमध्ये गुंतत नाही . आम्ही सर्व प्रतिस्पर्ध्यांविरुद्ध सारख्याच चुरशीने खेळतो . वातावरणनिर्मिती प्रेक्षक करीत असतात . प्रेक्षकांचा प्रतिसाद चांगला असतो ; पण आम्ही प्रत्येक प्रतिस्पर्ध्याकडे सारख्याच दृष्टीने बघतो .


संजय लीला भन्साळी यांच्या बहुचर्चित आणि बहुप्रतिक्षित ‘पद्मावत’ चित्रपटाचा धसका आणखी एका चित्रपटाने घेतला आहे . ‘पॅडमॅन’ आणि ‘अय्यारी’नंतर आता ‘सोनू के टीटू की स्वीटी’ या चित्रपटाच्या प्रदर्शनाची तारीख पुढे ढकलण्यात आली आहे . ९ फेब्रुवारीवरून दोन आठवड्यांनी तारीख पुढे ढकलत आता २३ फेब्रुवारी रोजी हा चित्रपट प्रेक्षकांच्या भेटीला येणार आहे . चित्रपट व्यापार विश्लेषक तरण आदर्शने ट्विटरवरून याची माहिती दिली . ‘पद्मावत’मुळे बऱ्याच चित्रपटांनी प्रदर्शनाची तारीख पुढे ढकलली आहे . या चित्रपटाविषयीची असलेली चर्चा आणि उत्सुकता लक्षात घेत अक्षय कुमारने त्याच्या ‘पॅडमॅन’चे प्रदर्शन पुढे ढकलले . २५ जानेवारी रोजी प्रदर्शित झाल्यास फटका बसणार हे निश्चित होते , त्यामुळे ९ फेब्रुवारीला ‘पॅडमॅन’ प्रदर्शित करण्याचे ठरवले . त्यानंतर सुरुवातीला २६ जानेवारी रोजी प्रदर्शित होणारा सिद्धार्थ मल्होत्रा आणि मनोज वाजपेयीच्या ‘अय्यारी’ची तारीख पुढे ढकलण्यात आली . ‘अय्यारी’ आणि ‘पॅडमॅन’ हे दोन्ही एकाच दिवशी म्हणजेच ९ फेब्रुवारी रोजी प्रदर्शित होणार आहेत . या सर्व चित्रपटांची स्पर्धा असतानाच अखेर ‘सोनू के टीटू की स्वीटी’च्या निर्मात्यांनाही चित्रपट २३ फेब्रुवारीपर्यंत पुढे ढकलण्याचा निर्णय घेतला . ‘प्यार का पंचनामा’ सीरिजसाठी प्रसिद्ध असलेला दिग्दर्शक लव रंजनने ‘सोनू के टीटू की स्वीटी’ या चित्रपटाचे दिग्दर्शन केले आहे . या रोमॅण्टिक कॉमेडी चित्रपटात कार्तिक आर्यन , नुशरत भारुचा आणि सनी सिंग यांच्या मुख्य भूमिका आहेत .


आंतरराष्ट्रीय स्तरावर सुवर्ण पदकाची कमाई करुन मायदेशी परतलेल्या पॅरा जलतरणपटू कांचनमाला पांडेला राज्य सरकारने १५ लाखांचे बक्षीस जाहीर केले . याशिवाय तिला सरकारी नोकरीची ऑफर देखील देण्यात आली आहे . क्रिकेटनंतर फुटबॉलचे वारे वाहणाऱ्या मायदेशात कांचनमालाच्या स्वागताचा उत्साह दिसला नव्हता . मात्र , अखेर मुख्यमंत्री देवेंद्र फडणवीस आणि क्रिडा आणि सांस्कृतिक मंत्री विनोद तावडे यांनी तिच्या खेळाचे कौतुक करत लक्षवेधी कामगिरीबद्दल गौरव केला . कांचनमालाने मिळवलेले यश प्रेरणादायी असून , तिला मिळालेला सन्मान हा इतर खेळाडूंना प्रोत्साहन देणारा असाच आहे . नागपूरच्या कांचनमाला पांडेने मॅक्सिकोमध्ये पार पडलेल्या पॅरा जागतिक जलतरण चॅम्पियन्सशिप स्पर्धेत भारताला सुवर्ण पदकाची कमाई करुन दिली . या स्पर्धेत सुवर्ण कामगिरीची नोंद करणारी कांचनमाला पहिली भारतीय जलतरणपटू ठरली . कांचनमालानं एस - ११ श्रेणीत २०० मीटर वैयक्तिक मिडले प्रकारात सुवर्णपदकाला गवसणी घातली . या स्पर्धेत पात्र ठरलेली कांचनमाला एकमेव भारतीय होती . जन्मतः लाभलेल्या अंधत्वामुळे निराश न होता कांचनमालाने जलतरण प्रकारात आपली वेगळी ओळख निर्माण केली . ती मुळची अमरावतीची असून , आतापर्यंत तिने १० हून अधिकवेळा आंतरराष्ट्रीय स्तरावर भारतीय संघाचे प्रतिनिधीत्व केले असून , वेगवेगळ्या प्रकारा तिने १० हून अधिक सुवर्ण आणि पाच रौप्य पदके मिळवली आहेत . सध्याच्या घडीला आपल्याकडे क्रिकेटला मिळणारी लोकप्रियता प्रचंड आहे . एखाद्या खेळाविषयी लोकप्रियता बाळगणे चुकीचे नाही . पण वैयक्तिक कामगिरीच्या जोरावर देशाचे नाव उंचावणाऱ्या खेळाडूंकडे अथवा इतर खेळाडूंकडे दुर्लक्ष होणार नाही , याची जबाबदारी क्रीडा विभागासोबतच खेळामध्ये रुची ठेवणाऱ्यांची देखील आहे .


ज्या महिला फळे कमी व फास्ट फूड जास्त खातात त्यांच्यात गर्भधारणा होण्यास खूप वेळ लागतो . किमान वर्षभरात तरी त्या गर्भवती राहू शकत नाहीत असे एका अभ्यासात दिसून आले आहे . संशोधकांनी पहिलटकरणी असलेल्या ५५९८ मातांच्या आहाराचा अभ्यास केला असता त्यांना असे दिसून आले की , ज्या महिलांनी महिन्यात रोज तीनदा ते चारदा फळांचे सेवन केले त्यांच्यात महिनाभरात गर्भधारणा झाली . ज्या महिलांनी फळे महिन्यातून कमी वेळा म्हणजे एक ते तीन वेळा सेवन केली त्यांना गर्भधारणेस एक महिना अधिक लागला . ज्या महिला फास्ट फूड कधीच घेत नव्हते व ज्या महिला आठवडय़ातून चारदा फास्ट फूड खात होत्या त्यांची तुलना केली असता फास्ट फूड न घेणाऱ्या महिलांमध्ये गर्भधारणा एक महिना आधी झाली . या अभ्यासातील आठ टक्के म्हणजे ४६८ जोडपी ही वंध्यत्व असलेली तर ३९ टक्के जोडपी वंध्यत्व नसलेली होती . ज्या महिला फळे कमी खातात त्यांच्यात वंध्यत्वाची म्हणजे गर्भधारणा न होण्याची शक्यता ८ ते १२ टक्के असते तर ज्या महिला नेहमी फास्ट फूड खातात त्यांच्यात ही शक्यता ८ ते १६ टक्के असते . फास्ट फूड कमी व फळे जास्त अशी आहार रचना ठेवली तर वंध्यत्वात सुधारणा होऊन गर्भधारणा लवकर होते , असे अॅडलेड युनिव्हर्सिटीच्या क्लेअर रॉबर्टस यांनी म्हटले आहे . गर्भधारणेसाठी फळे फायद्याची ठरतात तर फास्ट फूड धोकादायक ठरते . फास्ट फूडमध्ये बर्गर , पिझ्झा , फ्राइड चिकन , चिप्स यांचा समावेश होतो . मासे व हिरव्या पालेभाज्यांमुळे गर्भधारणा लवकर होते असे दिसून आलेले नाही .


हॉलिवूडची सर्वात सुंदर अभिनेत्री म्हणून अँजेलिना जोलीकडे पाहिले जाते . नुकताच तिचा ४३ वा वाढदिवस पार पडला . अँजेलिनाच्या सौंदर्याने तर संपूर्ण विश्व तिच्या प्रेमात आहे . तिच्याबद्दल सर्व काही जाणून घेण्याचा तिच्या चाहत्यांचा आजही अट्टाहास असतो . आज आम्ही तुम्हाला अँजेलिनाच्या आयुष्याशी निगडीत अशा काही गोष्टी सांगणार आहोत ज्यांबद्दल तुम्हाला फारसे माहित नसेल . अँजेलिना लहानपणापासूनच फार हट्टी होती . लहानपणीचा तिच्यातला हा गुण मोठेपणी वाढतच गेला . अँजेलिनाने तिचं आयुष्य तिच्या पद्धतीनेच जगले . तिच्या हट्टीपणामुळे तिला अभिनयाच्या वर्गातूनही बाहेर काढण्यात आले होते . अँजेलिनाला अभिनेत्री न बनता फ्यूनरल डायरेक्टर व्हायचे होते . फ्यूनरल डायरेक्टर म्हणजे अशी व्यक्ती जी शवांची देखरेख करते . अँजेलिनाने १९९५ मध्ये हॅकर्स सिनेमातून हॉलिवूडमध्ये डेब्यू केले . या सिनेमात तिने हॉलिवूडचा प्रसिद्ध अभिनेता जॉनी लीसोबत स्क्रिन शेअर केली होती . चित्रीकरणादरम्यान दोघांमध्ये मैत्री झाली आणि पुढे मैत्रीचे रुपांतर प्रेमात झाले . १९९६ मध्ये दोघांनी लग्न केले . असं म्हटलं जातं की अँजेलिनाने स्वतःच्याच लग्नात काळ्या रंगाची पॅन्ट आणि पांढऱ्या रंगाचे टी - शर्ट घातले होते . या पांढऱ्या टी - शर्टवर तिने जॉनी लीचे नाव आपल्या रक्ताने लिहिले होते . अँजेलिना आणि जॉलीचे लग्न फार काळ टिकले नाही . दोघांच्या घटस्फोटानंतर तिने बिली बॉब थॉर्टनशी दुसरं लग्न केलं . पण हे लग्नही फार काळ टिकलं नाही . बॉबशी लग्न मोडल्यानंतर अँजेलिना नैराश्यग्रस्त झाली होती . तिची तब्येत इतकी खराब झाली होती की अमली पदार्थांच्या आहारी गेली होती . या सर्व गोष्टींमधून बाहेर पडण्यासाठी २०१२ मध्ये तिने कंबोडिया येथून सात महिन्याच्या एका मुलाला दत्तक घेतले . या मुलाचे नाव तिने मडॉक्स असे ठेवले . यानंतर तिने अजून तीन मुलांना दत्तक घेतले . २०१४ मध्ये अँजेलिनाने ब्रॅड पीटशी लग्न केले . ब्रॅडपासून तिला जुळी मुलंही आहेत . आज ती एकूण सहा मुलांची आई आहे . पण या सुखी संसारालाही कोणाची तरी नजर लागली आणि २०१६ मध्ये अँजेलिना - ब्रॅडने विभक्त होण्याचा निर्णय घेतला .


फेसबुक हे सोशल मीडिया माध्यम सध्या सोशल मीडियावर मोठ्या प्रमाणात वापरले जाते . कंपनीची उलाढालही जास्त असून जास्तीत जास्त युजर्सना आपल्याकडे खेचून घेण्यासाठी कंपनी सतत प्रयत्नशील असते . नुकतीच कंपनीने एक महत्त्वाची घोषणा केली असून त्यामुळे येत्या काळात डिजिटल माध्यमात क्रांती होण्याची शक्यता आहे . कंपनीकडून २०२१ पर्यंत म्हणजेच येत्या ३ वर्षात ५० लाख लोकांना डिजिटल माध्यमांचे प्रशिक्षण देण्यात येणार आहे . कंपनीचा विस्तार आणि बाजारात आपले स्थान निर्माण करण्यासाठी कंपनी हे करत असल्याचे म्हटले जात आहे . आतापर्यंत कंपनीने १५० शहरे आणि ४८ हजार गावांमध्ये जाऊन जवळपास १० लाख लोकांना प्रशिक्षित केले आहे . आताचे प्रशिक्षण हा त्याचाच पुढचा टप्पा असेल असे बोलले जात आहे . भारतात एकूण २९ राज्यांमध्ये हा प्रशिक्षण कार्यक्रम राबवला जाणार असल्याचे कंपनीकडून सांगण्यात आले आहे . यामध्ये उत्तर प्रदेश , कर्नाटक , पंजाब , महाराष्ट्र , गुजरात , अरुणाचल प्रदेश , ओदिशा आणि राजस्थान या राज्यांचा समावेश आहे . हा प्रशिक्षण कार्यक्रम १४ भाषांमध्ये होणार असून खास भारतीयांसाठी तो इतक्या भाषांमध्ये डिझाईन करण्यात आला आहे . फेसबुकच्या माध्यमातून विशिष्ट व्यवसाय करणाऱ्या भारतीयांना याचा निश्चितच फायदा होईल असे कंपनीच्या वरिष्ठ अधिकाऱ्याने सांगितले . स्थानिक व्यावसायिकांना या प्रशिक्षणाचा निश्चितच फायदा होईल असे कंपनीचे म्हणणे आहे . याचा फायदा २०१९ च्या निवडणूकीसाठीही होणार असल्याचे कंपनीच्या एका अधिकाऱ्यांनी सांगितले .


सहलींना एकत्र जाण्यापासून ते आपले सर्वात दांडगे गुपित सांगण्यापर्यंत मित्र जीवनातल्या कोणत्याही आवश्यकतेसाठी आपला आधार असतात . आपल्या आर्थिक बाबीही आपल्या मित्रमंडळींना माहित असतात . आपल्या आर्थिक अडचणींमध्ये मित्र आपली अनेक प्रकारे मदत करतात . घर घेण्यासाठी पैसे कमी पडत असतील , महिन्याच्या मध्ये पैशांची तातडीने गरज भासते आणि अशा अनेक वेळी मित्र आपल्या पाठिशी उभे असतात . नुकताच या मित्रमंडळींसोबत आपण फ्रेंडशिप डेही साजरा केला असेल . पण आर्थिक व्यवहारांमुळे मैत्रीच्या या नात्यात कटुता येऊ नये यासाठी काही गोष्टींची आवर्जून काळजी घ्यायला हवी . पैशाच्या व्यवहारांमुळे आपण अडचणीत येतो . बरेचदा मित्राला नकार कसा देणार असे वाटल्याने आपण पुढील परिणामांचा जास्त विचार न करता निर्णय घेतो . मात्र आपल्या मित्रमंडळींच्या आर्थिक व्यवहारात गॅरेंटर म्हणजेच हमीदार म्हणून सही करताना काही गोष्टी लक्षात घ्यायला हव्यात . बॅंक कर्जाच्या गॅरेटरसाठी केव्हा विचारणा करते ? बॅंका आणि एनबीएफसी कर्जदाराचा क्रेडिट इतिहास , आर्थिक स्थिती दुर्बळ असण्याच्या स्थितीत किंवा कर्जाच्या पात्रतेसाठी उत्पन्न पुरेसे नसण्याच्या स्थितीत सर्वसाधापणे कर्जासाठी साक्षीदाराची विचारणा करते . बॅंक कर्जाच्या हमीदारासाठी करण्याचे कारण म्हणजे कर्जाऊ दिलेली रक्कम वसूल करण्याची खात्री करुन घेणे होय . त्यामुळे हमीदार म्हणून स्वाक्षरी करण्याआधी तुम्हाला कर्ज घेण्याच्या क्षमतेची स्पष्ट कल्पना असण्याची खात्री करुन घ्या . हमीदार मुख्यत्वे दोन भूमिका पार पाडतो - एक नॉन फायनान्शिअल हमीदार म्हणून आणि दुसरी म्हणजे आर्थिक हमीदार म्हणून . परतावा करण्यात उशिर होण्यासारख्या स्थितींचे निराकरण करण्यासाठी बॅंक व कर्जदाराच्या दरम्यान संबंध प्रस्थापित करण्याची नॉन फायनान्शिअल हमीदाराची जबाबदारी असते . दुस - या बाजूला आर्थिक हमीदारावर कर्जदाराने चूक केल्याच्या स्थितीत कर्जाच्या परताव्याची थकबाकी असलेली रक्कम देण्याची जबाबदारी असू शकते . कर्जासाठी गॅरेंटर झाल्याचा तुमच्यावर कसा परिणाम होतो ? कर्जदाराने कर्जाचा परतावा करण्यात चूक केल्याच्या स्थितीत थकबाकी वसूल करण्यासाठी कर्जदाता सर्वप्रथम कर्जदाराला संपर्क करतो . जर कर्जदार थकबाकी रक्कम भरु शकत नसेल , तर कर्जदाता थकबाकी वसूल करण्यासाठी हमीदाराला संपर्क करतो . जर हमीदार म्हणून थकबाकीची रक्कम भरु शकत नसाल तर , सर्वात वाईट स्थितीला गृहित धरता . बॅंक आपल्या अधिकारांन्वये तुमच्या मालमत्तेचा लिलाव करुन पैसे वसूल करतो . या व्यतिरिक्त इतर परिणाम देखील होतात . तुमच्या क्रेडिट स्कोरवर होणारा परिणाम जर कर्जासाठी तुम्ही हमीदार असाल तर तुमच्या क्रेडिट अहवालात ते दाखवण्यात येईल . अनियमित पेमेंट्स आणि कर्जदाराकडून कर्जाच्या परताव्यात चूक केल्याचा तुमच्या क्रेडिट स्कोअरवर परिणाम होऊ शकतो . हमीदार म्हणून स्वाक्षरी करण्याआधी तुम्हाला कदाचित तुमचा क्रेडिट स्कोअर तपासून पाहण्याची इच्छा होऊ शकते . जर तो आधीच फार कमी असेल , तर कर्जाचा हमीदार बनण्याची जोखीम तुम्ही उचलू शकत नाही . भविष्यामधल्या तुमच्या कर्जाच्या पात्रतेवर परिणाम होणे एकदा तुम्ही कर्जाचे हमीदार झालात , की तुम्ही हमी दिलेल्या रकमेने तुमची कर्जासाठीची पात्रता कमी होऊ शकते . याचमुळे कर्जदाराने कर्जात चूक केल्याच्या स्थितीत कदाचित कर्जाची देय्यता तुमच्यावर कधीही येऊ शकते . त्यामुळे जर तुम्हाला नजीकच्या काळात कर्ज न घेण्याची खात्री असेल , तरच तुम्ही हमीदार म्हणून स्वाक्षरी करण्याची जबाबदारी स्वीकारली पाहिजे . तुम्ही गॅरेंटर बनावे की नाही ? हमीदार म्हणून स्वाक्षरी केल्याने फार मोठी जबाबदारी येते त्यामुळे तुमच्या कर्ज घेत असलेल्या तुमच्या जोडीदाराची किंवा मित्राची आर्थिक पत आणि परताव्याच्या क्षमतेबद्दल तुम्हाला पूर्ण खात्री असल्याखेरीज ती टाळणे कधीही उत्तम ठरते . जर तुम्ही मित्रासाठी आधीच हमीदार म्हणून स्वाक्षरी केली असेल आणि जर तुम्हाला त्याच्या / तिच्या परतावा क्षमतेबद्दल खात्री नसेल तर कर्जदाराला संपर्क करण्यामार्फत या भूमिकेमधून तुम्ही स्वतःची सुटका करुन घेऊ शकता . परंतु कर्जदात्याला कर्जामधून तुमचे नाव कमी करण्यासाठी तुमची जागा घेणारी व्यक्ती शोधावी लागेल . आदिल शेट्टी सीइओ , बॅंकबझार


‘आयपीएल’मध्ये रॉयल चॅलेंजर्स बंगळुरू संघाविरुद्धच्या सामन्यात कोलकाता नाईट रायडर्सचा कर्णधार गौतम गंभीर याने खुर्चीला लाथ मारल्याप्रकरणी त्याला सामन्याच्या १५ टक्के रकमेचा दंड ठोठावण्यात आला आहे , तर बंगळुरूचा कर्णधार विराट कोहलीला सामन्यात षटके संपविण्यात वेळकाढूपणा केल्यामुळे २४ लाखांचा दंड आकारण्यात आला आहे . सामन्यात कोलकाताच्या सुर्यकुमार यादव याने विजयी चौकार लगावत संघाला रोमंचकारी विजय प्राप्त करून दिला . विजयाच्या उत्साहात गंभीरने डगआऊटमध्ये खुर्चीवर लाथ मारली आणि कॅमेरामध्ये ही दृश्ये कैद झाली . गंभीरवर आयपीएलच्या आचारसंहितेचे उल्लंघन केल्याचा आरोप निश्चित करण्यात आला आणि दंडाची कारवाई करण्यात आली . आयपीएलच्या नियमानुसार मैदान , क्रिकेट साहित्य आणि जर्सीचा अपमान केल्याप्रकरणी खेळाडूवर कारवाई केली जाऊ शकते . याअंतर्गत गंभीर दोषी आढळल्याने त्याला दंडाच्या कारवाईला सामोरे जावे लागले . विराट कोहलीने हा सामना गमावला , पण त्यासोबतच धीम्या गतीने षटके टाकल्यामुळे त्याला २४ लाखांचा दंड ठोठावण्यात आला . याआधीही कोहलीला बंगळुरूच्या गोलंदाजांनी धीम्या गतीने षटके टाकल्याने १२ लाखांचा दंड ठोठावण्यात आला आहे .


सोलापूरच्या अजय कश्यपला ‘भरत’ तर , उस्मानाबादच्या अमृता जगतापला ‘ईला’ पुरस्कार राष्ट्रीय किशोर खो - खो स्पर्धा उत्तराखंड येथे झालेल्या किशोर - किशोरी ( १४ वर्षांखालील ) राष्ट्रीय अजिंक्यपद खो - खो स्पर्धेत महाराष्ट्राच्या दोन्ही संघांनी विजेतेपदाला गवसणी घातली . किशोर गटात सोलापूरच्या अजय कश्यपने ‘भरत’ , तर किशोरी गटात उस्मानाबादच्या अमृता जगतापने ‘ईला’ पुरस्कारावर नाव कोरले . किशोर गटातील अटीतटीच्या अंतिम सामन्यात महाराष्ट्राने पहिल्या डावातील दोन गुणांची पिछाडी भरून काढत अतिरिक्त डावात तेलंगणवर ( ५ - ७ , ६ - ४ , ६ - ५ ) १७ - १६ अशी १ गुणाने मात केली . महाराष्ट्रासाठी अजय कश्यपशिवाय विवेक ब्राह्मणे ( १ . २० मि . , १ . २० मि . , १ . ४० मि . व १ गडी ) , सचिन पवार ( १ . १० मि . नाबाद व ४ गडी ) , रवि वसावे ( १ . १० मि . , १ . ३० मि . , १ . ३० मि . व ३ गडी ) यांनी विजयात मोलाचा वाटा उचलला . किशोरी विभागातील अंतिम लढतीत बलाढय़ महाराष्ट्राने ओदिशाचा ( ७ - २ , ० - ४ ) ७ - ६ असा १ डाव व १ गुणाने दणदणीत पराभव केला . महाराष्ट्राच्या अमृता जगताप ( ३ मि . नाबाद ) , प्रीती काळे ( २ . ५० मि . व १ गडी ) , मनीषा पडेर ( २ . ३० मि . ) , ललिता गोबाले ( ३ गडी ) व अर्चना व्हनमाने ( १ . ३० मि . , १ मि . व ३ गडी ) यांनी प्रशंसनीय कामगिरी केली .


गीता आणि बबिता या फोगट भगिनींवरील ‘दंगल’ हा चित्रपट धूमधडाक्यात सुरू असला तरी त्यांच्या आकस्मिक माघारीमुळे प्रो कुस्ती लीगमध्ये सहभागी झालेला उत्तर प्रदेश दंगल हा संघ अडचणीत सापडला आहे . फोगट भगिनींवर उत्तर प्रदेशची मोठी मदार आहे . मात्र त्यांचाच सहभाग अनिश्चित झाल्यामुळे हा संघ तोंडघशी पडला आहे . बबिताला दुखापत झाली आहे , तर गीताच्या माघारीबाबत नेमके कारण कळू शकलेले नाही . काही जण गीताला ताप आल्याचे सांगत आहेत तर काही जणांच्या मते तिलाही दुखापत झाली असल्याचे सांगण्यात येत आहे . या खेळाडूंच्या माघारीमुळे उत्तर प्रदेशने त्यांच्याऐवजी नवीन दोन खेळाडूंना सहभागी करून घेण्याबाबत भारतीय कुस्ती महासंघाकडे ( डब्ल्यूएफआय ) परवानगी मागितली आहे . बबिताच्या जागी िपकीला संधी मिळण्याची शक्यता आहे तर गीताऐवजी मनीषाला स्थान मिळेल असा अंदाज आहे . मनीषाबरोबरच महाराष्ट्राची रेश्मा मानेचेही नाव चर्चेत आहे . एरवी ती जास्त वजनी गटात भाग घेत असते . तिला वजन कमी करण्यास सांगण्यात आले आहे . जर तिचे वजन ५८ किलोपेक्षा कमी झाले तर तिलाच प्राधान्याने संधी मिळण्याची शक्यता आहे . ‘‘गीता व बबिता यांनी स्पर्धेतून पूर्णपणे माघार घेतलेली नाही . अजूनही त्यांचे नाव संघाच्या यादीत आहे . मात्र स्पर्धेत त्या सहभागी होण्याची शक्यता कमीच आहे . बबिताच्या जागी पिंकीचे नाव निश्चित झाले आहे . गीताच्या जागी मनीषा व रेश्मा यांच्यापैकी एकाची वर्णी लागेल , ’’ असे कुस्ती महासंघाच्या एका पदाधिकाऱ्याने सांगितले . मुंबई महारथीविरुद्ध येथे शनिवारी झालेल्या सामन्याच्या वेळी गीता ही सहभागी झाली नाही . त्याऐवजी मनीषाला संधी देण्यात आली होती . मनीषाला सरिता देवीकडून पराभव स्वीकारावा लागला होता . बबितानेही या लढतीत भाग घेतला नाही . हरयाणा हॅमर्सविरुद्धच्या लढतीत उत्तर प्रदेशकडून खेळताना बबिताला सोफिया मॅट्सनने अवघ्या ४६ सेकंदात चीत केले होते .


भारतीय संघाचा यष्टिरक्षक वृद्धिमान साह " आयपीएल ' दरम्यान अंगठा दुखावल्यामुळे जखमी असल्याचे सांगण्यात आले . मात्र , आता इंग्लंड दौऱ्यालाही त्याला मुकावे लागल्यावर त्याची खरी दुखापत समोर येत आहे . साहच्या अंगठ्याला नव्हे , तर खांद्याला दुखापत झाली असून , ही दुखापत आता इतकी बळावली आहे , की त्यावर शस्त्रक्रिया हाच अखेरचा पर्याय शिल्लक राहिला आहे . साहच्या दुखापतीबाबत समोर आलेल्या माहितीवरून " बीसीसीआय ' देखील याबाबत अंधारात राहिल्याचेच दिसून येत आहे . अंगठ्याची दुखापत बरी होण्यास इतका वेळ कसा लागतो हा साधा प्रश्न कुणाला पडला नाही आणि कुणी त्याची चौकशी केली नाही , असे एका पदाधिकाऱ्याने म्हटले आहे . राष्ट्रीय अकादमीतील फिजिओ आणि भारतीय संघाबरोबर असलेल्या वैद्यकीय पथकाने त्याची दुखापत लपवल्याचीच आता चर्चा होत आहे . निवड समितीचे अध्यक्ष अमिताभ चौधरी यांनाही साहच्या दुखापतीबाबत अंधारात ठेवण्यात आले होते . राष्ट्रीय अकादमी सोडा , भारतीय संघ फिजिओकडूनही त्याच्या दुखापतीबाबत साधा अहवाल देण्यात आला नाही . आता एकदम त्याची दुखापत गंभीर असल्याचेच समोर येत आहे . साहच्या दुखऱ्या खांद्यावर शस्त्रक्रिया हाच अखेरचा पर्याय उरला असून , पुढील महिन्यात लंडनमध्येच ही शस्त्रक्रिया होणार असल्याचे समजते . यानंतर त्याला दोन महिने सक्तीची विश्रांती घ्यावी लागणार असल्यामुळे त्याला आगामी ऑस्ट्रेलियाविरुद्धच्या मालिकेसही मुकावे लागणार आहे . एका पदाधिकाऱ्याने तर साहचे पुनरागमन कधी होईल हे सांगता येत नाही , अशी टिप्पणी केली आहे . भुवनेश्वर तीन कसोटींना मुकणार भारतीय संघाचे आशास्थान असणारा गोलंदाज भुवनेश्वर कुमारला इंग्लंडविरुद्धच्या तीन कसोटी सामन्यांना मुकावे लागणार आहे . भुवनेश्वर मायदेशी परतणार असून , राष्ट्रीय अकादमीत पुनर्वसन कार्यक्रमात तो सहभागी होईल . यादरम्यान तो पूर्ण तंदुरुस्त झाल्यास मालिकेतील अखेरच्या दोन कसोटी सामन्यासाठी तो उपलब्ध होऊ शकेल , असे " बीसीसीआय ' चे म्हणणे आहे . इंग्लंड दौऱ्यावर असणाऱ्या भारतीय संघास हा धक्का आहे . जसप्रीत बुमरादेखील पहिल्या नाही , तर दुसऱ्या कसोटीसही मुकणार असल्याची चर्चा आहे .


सिनेरसिकांना करण जोहरच्या ‘ऐ दिल है मुश्किल’ आणि अजय देवगणच्या ‘शिवाय’ सिनेमाकडून फार अपेक्षा होत्या . ऐ दिलमध्ये ऐश्वर्या राय - बच्चन , रणबीर कपूर , अनुष्का शर्मा अशी तगडी स्टारकास्ट पाहायला मिळते . तर ‘शिवाय’ सिनेमात सगळ्याच पातळींवर अजय देवगणच सर्वेसर्वा आहे . हे सिनेमे प्रदर्शित होण्यापूर्वी यातला एखादा सिनेमा तरी बॉक्स ऑफिसचे सर्व रेकॉर्ड मोडेल असे वाटत होते . पण सध्या तसे होताना मात्र दिसत नाही . बॉक्स ऑफिस कलेक्शनमध्ये दोन्ही सिनेमे अजून पाहिजे तशी कमाई करु शकले नाहीत . ‘ऐ दिल है मुश्किल’च्या कलेक्शनबद्दल विचार करु तर पहिल्या दिवशी या सिनेमाने चांगला गल्ला कमावला होता . १३ . ३० कोटी रुपयांची कमाई केली होती . चौथ्या दिवसापर्यंत या सिनेमाने चांगली कमाई केली होती . चौथ्या दिवशी या सिनेमाने १७ . ७५ कोटी रुपये कमावले होते . पण त्यानंतर मात्र दिवसागणित या सिनेमाची कमाई कमीच होत गेली . सातव्या दिवशी या सिनेमाने फक्त ६ . १८ कोटींची कमाई केली . नवव्या दिवशी या सिनेमाने फक्त ५ . ८६ कोटींचीच कमाई केली आहे . आतापर्यंत या सिनेमाने एकूण ९० . ६० कोटींची कमाई केली आहे . ‘ऐ दिल है मुश्किल’ची आतापर्यंतची कमाईः पहिला दिवसः १३ . ३० कोटी दुसरा दिवसः १३ . १० कोटी तिसरा दिवसः ०९ . २० कोटी चौथा दिवसः १७ . ७५ कोटी पाचवा दिवसः १३ . ०३ कोटी सहावा दिवसः ०७ . ६३ कोटी सातवा दिवसः ०६ . १८ कोटी आठवा दिवसः ४ . ५६ कोटी नववा दिवसः ५ . ८५ कोटी एकूण - ९० . ६० कोटी ‘शिवाय’ सिनेमाच्या पहिल्या दिवसापासून ते सातव्या दिवसांपर्यंत हे कलेक्शनचे आकडे पाहिले तर पहिल्या दिवशी १० . २४ कोटी , दुसऱ्या दिवशी १० . ६ कोटी , तिसऱ्या दिवशी ८ . २६ कोटी , चौथ्या दिवशी १७ . ३५ कोटी आणि पाचव्या दिवशी ११ . ५ कोटी रुपये इतकी कमाई केली आहे . आठव्या दिवशी या सिनेमाने पाहिजे तशी कमाई केली नाही . त्यादिवशी फक्त ०४ . ६१ कोटी एवढीच कमाई या सिनेमाला करता आली . तर नवव्या दिवशीही हा सिनेमा कासवाच्या गतीने कमाई करताना दिसला . सिनेमाच्या तिसऱ्या दिवसापासून ‘शिवाय’च्या कलेक्शनमध्ये वाढ होताना दिसली . आताही सिंगल स्क्रिन चित्रपटगृहात ‘शिवाय’ सिनेमा चांगली कमाई करताना दिसत आहे . जर ‘शिवाय’ बॉक्स ऑफिसवर अशीच कमाई करत राहीला तर काहीच दिवसात तो ‘ऐ दिल हा मुश्किल’ सिनेमाला सहज मागे टाकेल . ‘शिवाय’ची आतापर्यंतची कमाईः पहिला दिवसः १० . २४ कोटी दुसरा दिवसः १० . ६ कोटी तिसरा दिवसः ८ . २६ कोटी चौथा दिवसः १७ . ३५ कोटी पाचवा दिवसः ११ . ५ कोटी सहावा दिवसः ०७ . ४० कोटी सातवा दिवसः ०६ . ०२ कोटी आठवा दिवसः ०४ . ६१ कोटी नववा दिवसः ०५ . ४० कोटी एकूण - ८० . ४२ कोटी